title: Padomes Lēmums (ES) 2015/575 ( 2014. gada 17. decembris ) par to, lai Eiropas Savienības vārdā parakstītu un provizoriski piemērotu Protokolu Eiropas un Vidusjūras reģiona valstu Nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Tunisijas Republiku, no otras puses, par Pamatnolīgumu starp Eiropas Savienību un Tunisijas Republiku par vispārējiem principiem Tunisijas Republikas līdzdalībai Savienības programmās

text:
               11.4.2015

               LV

               Eiropas Savienības Oficiālais Vēstnesis

               L 96/1

         PADOMES LĒMUMS (ES) 2015/575
   (2014. gada 17. decembris)
   par to, lai Eiropas Savienības vārdā parakstītu un provizoriski piemērotu Protokolu Eiropas un Vidusjūras reģiona valstu Nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Tunisijas Republiku, no otras puses, par Pamatnolīgumu starp Eiropas Savienību un Tunisijas Republiku par vispārējiem principiem Tunisijas Republikas līdzdalībai Savienības programmās
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 212. pantu saistībā ar 218. panta 5. un 7. punktu,
   ņemot vērā Eiropas Komisijas priekšlikumu,
   tā kā:

               (1)

               Padome 2007. gada 18. jūnijā pilnvaroja Komisiju risināt sarunas par Protokolu Eiropas un Vidusjūras reģiona valstu Nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Tunisijas Republiku, no otras puses (1), par Pamatnolīgumu starp Eiropas Savienību un Tunisijas Republiku par vispārējiem principiem Tunisijas Republikas līdzdalībai Savienības programmās (“protokols”).

               (2)

               Šīs sarunas ir pabeigtas.

               (3)

               Protokola mērķis ir izklāstīt finanšu un tehniskos noteikumus, kas ļautu Tunisijas Republikai piedalīties konkrētās Savienības programmās. Horizontālie principi, ko nosaka protokols, veido ekonomisku, finanšu un tehnisku sadarbības pasākumu, kas sniedz piekļuvi palīdzībai, jo īpaši finansiālai palīdzībai, ko saskaņā ar minētajām Savienības programmām sniegtu Savienība. Minētie principi ir piemērojami tikai tām Savienības programmām, kurās Tunisijas Republikas iespēju piedalīties paredz attiecīgie izveides tiesību akti. Tāpēc protokola parakstīšana un provizoriska piemērošana neietver tādu pilnvaru īstenošanu, ko paredz programmās realizētā dažādu nozaru politika un kas tiek īstenotas, izveidojot programmas.

               (4)

               Protokols būtu jāparaksta Savienības vārdā un būtu jāpiemēro provizoriski, kamēr tiek pabeigtas procedūras tā noslēgšanai,

         IR PIEŅĒMUSI ŠO LĒMUMU.
   1. pants
   Ar šo atļauj Savienības vārdā parakstīt Protokolu Eiropas un Vidusjūras reģiona valstu Nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Tunisijas Republiku, no otras puses, par Pamatnolīgumu starp Eiropas Savienību un Tunisijas Republiku par vispārējiem principiem Tunisijas Republikas līdzdalībai Savienības programmās, ņemot vērā minētā protokola noslēgšanu.
   Protokola teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt Protokolu.
   3. pants
   Protokolu provizoriski piemēro no tā parakstīšanas dienas, kamēr tiek pabeigtas procedūras tā noslēgšanai.
   4. pants
   Komisija ir tiesīga Savienības vārdā paredzēt konkrētus noteikumus un nosacījumus, kas attiecas uz Tunisijas Republikas līdzdalību katrā konkrētā Savienības programmā, tostarp veicamo finansiālo ieguldījumu. Komisija pastāvīgi informē attiecīgo Padomes darba grupu.
   5. pants
   Šis lēmums stājas spēkā tā pieņemšanas dienā.

      Briselē, 2014. gada 17. decembrī

            Padomes vārdā –

            priekšsēdētājs

         G. L. GALLETTI

      (1)  OV L 97, 30.3.1998., 2. lpp.


title: Padomes Lēmums 2014/21/KĀDP ( 2014. gada 20. janvāris ), ar kuru groza Padomes Lēmumu 2010/413/KĀDP, ar ko paredz ierobežojošus pasākumus pret Irānu

text:
               20.1.2014

               LV

               Eiropas Savienības Oficiālais Vēstnesis

               L 15/22

         PADOMES LĒMUMS 2014/21/KĀDP
   (2014. gada 20. janvāris),
   ar kuru groza Padomes Lēmumu 2010/413/KĀDP, ar ko paredz ierobežojošus pasākumus pret Irānu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2010. gada 26. jūlijā pieņēma Lēmumu 2010/413/KĀDP (1), ar ko paredz ierobežojošus pasākumus pret Irānu.

               (2)

               2013. gada 24. novembrī Amerikas Savienotās Valstis, Apvienotā Karaliste, Francija, Krievijas Federācija, Ķīna un Vācija, kuras atbalstīja Savienības Augstā pārstāve ārlietās un drošības politikas jautājumos, panāca vienošanos ar Irānu par kopīgu rīcības plānu, kurā izklāstīta pieeja virzībai uz Irānas kodoljautājuma ilgtermiņa, visaptveroša risinājuma panākšanu. Tika panākta vienošanās, ka pirmais posms procesā virzībai uz šo visaptverošo risinājumu ietvertu sākotnējus, savstarpēji saskaņotus pasākumus, kuri abām pusēm jāveic sešu mēnešu laikposmā, ko uz savstarpējas piekrišanas pamata var pagarināt.

               (3)

               Kā daļu no šā pirmā posma Irāna veiktu vairākus brīvprātīgus pasākumus, kuri minēti kopīgajā rīcības plānā. Savukārt tiktu veikti vairāki brīvprātīgi pasākumi, kuri ietvertu to, ka Savienība apturētu turpmāk minētos ierobežojošos pasākumus attiecībā uz aizliegumu nodrošināt Irānas jēlnaftas apdrošināšanu, pārapdrošināšanu un transportēšu, aizliegumu importēt, pirkt vai transportēt Irānas naftas ķīmijas produktus, un sniegt saistītos pakalpojumus un aizliegumu veikt zelta un dārgmetālu tirdzniecību ar Irānas valdību, tās valsts struktūrām un Irānas Centrālo banku, vai personām un vienībām, kas rīkojas to vārdā. Minētos ierobežojošos pasākumus aptur uz sešiem mēnešiem, kuru laikā būtu jāizpilda attiecīgie līgumi.

               (4)

               Turklāt kopīgajā rīcības plānā ir arī paredzēts desmitkārt palielināt atļautās robežvērtības attiecībā uz līdzekļu pārvedumiem uz Irānu un no Irānas.

               (5)

               Ir vajadzīga Savienības papildu rīcība, lai īstenotu dažus pasākumus, kas paredzēti šajā lēmumā.

               (6)

               Tāpēc būtu attiecīgi jāgroza Lēmums 2010/413/KĀDP,

         IR PIEŅĒMUSI ŠO LĒMUMU.
   1. pants
   Lēmumā 2010/413/KĀDP pievieno šādu pantu:

      "26.a pants
      1.   Lēmuma 3.a panta 1. punktā minēto aizliegumu aptur līdz 2014. gada 20. jūlijam, ciktāl tas attiecas uz Irānas jēlnaftas transportēšanu.
      2.   Lēmuma 3.a panta 2. punktā minēto aizliegumu aptur līdz 2014. gada 20. jūlijam, ciktāl tas attiecas uz apdrošināšanas un pārapdrošināšanas nodrošināšanu saistībā ar Irānas jēlnaftas importu, pirkšanu vai transportēšanu.
      3.   Lēmuma 3.b pantā minēto aizliegumu aptur līdz 2014. gada 20. Jūlijam.
      4.   Lēmuma 4.c pantā minēto aizliegumu aptur līdz 2014. gada 20. jūlijam, ciktāl tas attiecas uz zeltu un dārgmetāliem.
      5.   Lēmuma 10. panta 3. punkta a), b) un c) apakšpunktu aizstāj ar šādiem apakšpunktiem laikposmā līdz 2014. gada 20. jūlijam:

                  "a)

                  pārvedumus saistībā ar darījumiem, kuri attiecas uz pārtiku, veselības aprūpi, medicīnas iekārtām vai ir domāti lauksaimniecības vai humāniem mērķiem un kuru summa ir mazāka par EUR 1 000 000, kā arī pārvedumus saistībā ar personīgiem naudas pārvedumiem, kuru summa ir mazāka par EUR 400 000, īsteno bez iepriekšējas atļaujas; ja pārveduma summa pārsniedz EUR 10 000, par to informē attiecīgās dalībvalsts kompetento iestādi;

                  b)

                  pārvedumiem saistībā ar darījumiem, kuri attiecas uz pārtiku, veselības aprūpi, medicīnas iekārtām vai ir domāti lauksaimniecības vai humāniem mērķiem un kuru summa ir lielāka par EUR 1 000 000, kā arī pārvedumiem saistībā ar personīgiem naudas pārvedumiem, kuru summa ir lielāka par EUR 400 000, ir vajadzīga attiecīgās dalībvalsts kompetentās iestādes iepriekšēja atļauja. Attiecīgā dalībvalsts par jebkādu piešķirtu atļauju informē pārējās dalībvalstis;

                  c)

                  jebkādam citam pārvedumam, kura summa pārsniedz EUR 100 000, ir vajadzīga attiecīgās dalībvalsts kompetentās iestādes iepriekšēja atļauja. Attiecīgā dalībvalsts par jebkādu piešķirtu atļauju informē pārējās dalībvalstis.".

            6.   Lēmuma 10. panta 4. punkta b) un c) apakšpunktu aizstāj ar šādiem apakšpunktiem līdz 2014. gada 20. jūlijam:

                  "b)

                  jebkādus citus pārvedumus, kuru summa ir mazāka par EUR 400 000, īsteno bez iepriekšējas atļaujas; ja pārveduma summa pārsniedz EUR 10 000, par to informē attiecīgās dalībvalsts kompetento iestādi;

                  c)

                  jebkādam citam pārvedumam, kura summa pārsniedz EUR 400 000, ir vajadzīga attiecīgās dalībvalsts kompetentās iestādes atļauja. Pēc četrām nedēļām uzskata, ka atļauja ir piešķirta, ja vien attiecīgās dalībvalsts kompetentā iestāde nav minētajā laikposmā izteikusi iebildumus. Attiecīgā dalībvalsts informē pārējās dalībvalstis gadījumā, ja atļauja ir liegta.".

            7.   Lēmuma 18.b pantā minētos aizliegumus aptur līdz 2014. gada 20. jūlijam.
      8.   Lēmuma 20. panta 1. punkta b) un c) apakšpunktā un 20. panta 2. punktā minētos aizliegumus attiecībā uz Naftas ministriju, kas iekļauta II pielikumā, aptur līdz 2014. gada 20. jūlijam, ciktāl tas nepieciešams, lai līdz 2014. gada 20. jūlijam veiktu Irānas naftas ķīmijas produktu importa vai pirkšanas līgumu izpildi.".

   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2014. gada 20. janvārī

            Padomes vārdā –

            priekšsēdētāja

         C. ASHTON

      (1)  OV L 195, 27.7.2010., 39. lpp.


title: Padomes Lēmums 2009/293/KﾀDP ( 2009. gada 26. februāris ) attiecībā uz vēstuļu apmaiņu starp Eiropas Savienību un Kenijas valdību par nosacījumiem un kārtību tādu personu nodošanai, kuras tiek turētas aizdomās par pirātismu un kuras ir aizturējuši Eiropas Savienības vadītie jūras spēki ( EUNAVFOR ), un par EUNAVFOR rīcībā nonākušā atsavinātā īpašuma nodošanu no EUNAVFOR Kenijai, kā arī par rīcību ar tādām personām pēc to nodošanas

text:
               25.3.2009

               LV

               Eiropas Savienības Oficiālais Vēstnesis

               L 79/47

         PADOMES LĒMUMS 2009/293/KĀDP
   (2009. gada 26. februāris)
   attiecībā uz vēstuļu apmaiņu starp Eiropas Savienību un Kenijas valdību par nosacījumiem un kārtību tādu personu nodošanai, kuras tiek turētas aizdomās par pirātismu un kuras ir aizturējuši Eiropas Savienības vadītie jūras spēki (EUNAVFOR), un par EUNAVFOR rīcībā nonākušā atsavinātā īpašuma nodošanu no EUNAVFOR Kenijai, kā arī par rīcību ar tādām personām pēc to nodošanas
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 24. pantu,
   ņemot vērā prezidentvalsts ieteikumu,
   tā kā:

               (1)

               Apvienoto Nāciju Organizācijas Drošības padome (ANO DP) 2008. gada 2. jūnijā pieņēma Rezolūciju 1816 (2008), aicinot visas valstis sadarboties, nosakot jurisdikciju un izmeklējot lietas, un sodot personas, kuras ir atbildīgas par pirātiskiem uzbrukumiem un bruņotu laupīšanu Somālijas piekrastē. Šos noteikumus no jauna apstiprināja ar ANO DP Rezolūciju 1846 (2008), ko pieņēma 2008. gada 2. decembrī.

               (2)

               Padome 2008. gada 10. novembrī pieņēma Vienoto rīcību 2008/851/KĀDP par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (1) (operācija Atalanta).

               (3)

               Vienotajā rīcībā 2008/851/KĀDP ir paredzēts, ka personas, kas veikušas pirātiskas darbības vai bruņotas laupīšanas vai ko tur aizdomās par šādiem nodarījumiem Somālijas teritoriālajos ūdeņos vai atklātā jūrā un ko aiztur un patur apcietinājumā nolūkā īstenot tiesvedību, kā arī īpašumus, kas kalpojuši šo aktu veikšanai, var nodot trešai valstij, kas vēlas paturēt iepriekšminētās personas vai īpašumus savā jurisdikcijā, ar nosacījumu, ka ir panākta vienošanās par nodošanas nosacījumiem ar šo trešo valsti saskaņā ar piemērojamām starptautiskajām tiesībām, jo īpaši – ar starptautiskajām cilvēktiesībām, lai garantētu jo īpaši to, ka neviens netiks pakļauts nāvessodam, spīdzināšanai vai jebkurai citai nežēlīgai, necilvēcīgai vai pazemojošai rīcībai.

               (4)

               Saskaņā ar Līguma 24. pantu prezidentvalsts, kurai palīdz ģenerālsekretārs/augstais pārstāvis (ĢS/AP), vienojās par vēstuļu apmaiņu starp Eiropas Savienību un Kenijas valdību par nosacījumiem un kārtību tādu personu nodošanai, kuras tiek turētas aizdomās par pirātismu un kuras ir aizturējuši Eiropas Savienības vadītie jūras spēki (EUNAVFOR), un par EUNAVFOR rīcībā nonākušā atsavinātā īpašuma nodošanu no EUNAVFOR Kenijai, kā arī par rīcību ar tādām personām pēc to nodošanas.

               (5)

               Minētā vēstuļu apmaiņa būtu jāapstiprina,

         IR NOLĒMUSI ŠĀDI.
   1. pants
   Ar šo Eiropas Savienības vārdā tiek apstiprināta vēstuļu apmaiņa starp Eiropas Savienību un Kenijas valdību par nosacījumiem un kārtību tādu personu nodošanai, kuras tiek turētas aizdomās par pirātismu un kuras ir aizturējuši EUNAVFOR, un par EUNAVFOR rīcībā nonākušā atsavinātā īpašuma nodošanu no EUNAVFOR Kenijai, kā arī par rīcību ar tādām personām pēc to nodošanas.
   Vēstuļu apmaiņas teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas parakstīt attiecīgo vēstuli, lai tā kļūtu saistoša Eiropas Savienībai.
   3. pants
   Lēmums stājas spēkā tā pieņemšanas dienā.
   4. pants
   Šo lēmumu publicē Eiropas Savienības Oficiālajā Vēstnesī.

      Briselē, 2009. gada 26. februārī

            Padomes vārdā —

            priekšsēdētājs

         I. LANGER

      (1)  OV L 301, 12.11.2008., 33. lpp.
    ---documentbreak---

               25.3.2009

               LV

               Eiropas Savienības Oficiālais Vēstnesis

               L 79/49

         TULKOJUMS
   Vēstuļu apmaiņa starp Eiropas Savienību un Kenijas valdību par nosacījumiem un kārtību tādu personu nodošanai, kuras tiek turētas aizdomās par pirātismu un kuras ir aizturējuši Eiropas Savienības vadītie jūras spēki (EUNAVFOR), un par EUNAVFOR rīcībā nonākušā atsavinātā īpašuma nodošanu no EUNAVFOR Kenijai, kā arī par rīcību ar tādām personām pēc to nodošanas
   Nairobi, 2009. gada 6. martā, pulksten 10.15
   Godātais kungs!
   Atsaucoties uz manu 2008. gada 14. novembra vēstuli un Jūsu 2008. gada 5. decembra vēstuli, man ir gods apstiprināt Eiropas Savienības nodomu veikt vēstuļu apmaiņu ar Kenijas valdību ar mērķi definēt nosacījumus un kārtību tādu personu nodošanai, kuras ir turētas aizdomās par pirātismu jūrā un kuras ir aizturējuši Eiropas Savienības vadītie jūras spēki (EUNAVFOR), un EUNAVFOR rīcībā nonākušā atsavinātā īpašuma nodošanai no EUNAVFOR Kenijai, kā arī par rīcību ar tādām personām pēc to nodošanas.
   Šāda vēstuļu apmaiņa notiek saskaņā ar ES Padomes Vienoto rīcību 2008/851/KĀDP (2008. gada 10. novembris) par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (operācija Atalanta).
   Turklāt šāda vēstuļu apmaiņa neietekmē dalībnieka tiesības un pienākumus, kas tam noteikti saskaņā ar starptautiskiem nolīgumiem un citiem instrumentiem, ar ko izveido starptautiskas tiesas un tribunālus, kā arī saskaņā ar atbilstīgiem valsts tiesību aktiem, un ir noslēgta, pilnībā ievērojot:

               —

               Apvienoto Nāciju Organizācijas Drošības padomes (ANO DP) Rezolūcijas 1814 (2008), 1838 (2008), 1846 (2008), 1851 (2008) un turpmākas ANO DP rezolūcijas,

               —

               Apvienoto Nāciju Organizācijas 1982. gada Jūras tiesību konvenciju (UNCLOS) un jo īpaši tās 100. līdz 107. pantu,

               —

               starptautiskās tiesības cilvēktiesību jomā, tostarp 1966. gada Starptautisko paktu par pilsoniskajām un politiskajām tiesībām un 1984. gada Konvenciju pret spīdzināšanu un citu nežēlīgu, necilvēcīgu vai pazemojošu rīcību vai sodīšanu.

         Tādēļ man ir gods ierosināt, kā izklāstīts šīs vēstules pielikumā, noteikumus, ar ko nosaka nosacījumus un kārtību tādu personu nodošanai, kuras tiek turētas aizdomās par pirātismu un kuras ir aizturējuši EUNAVFOR, un par EUNAVFOR rīcībā nonākušā atsavinātā īpašuma nodošanu no EUNAVFOR Kenijai, kā arī par rīcību ar tādām personām pēc to nodošanas.
   Es būtu pateicīgs, ja Jūs Kenijas valdības vārdā apstiprinātu piekrišanu šiem noteikumiem.
   Šo instrumentu provizoriski piemēros no tā parakstīšanas dienas, un tas stāsies spēkā, kad katra no pusēm būs pabeigusi savas iekšējās procedūras. Šis instruments paliks spēkā vēl sešus mēnešus pēc tam, kad kāda no pusēm būs rakstiski paziņojusi pārējiem nolīguma slēdzējiem par lēmumu izbeigt šo instrumentu. Šo instrumentu var grozīt, slēdzējiem par to savstarpēji vienojoties. Šā instrumenta darbības izbeigšana neietekmēs ieguvumus vai saistības, kas izriet no šā instrumenta piemērošanas pirms tā darbības izbeigšanas, tostarp ieguvumus nodotajām personām, kamēr tās tiek turētas apcietinājumā vai tiesātas Kenijā.
   Pēc operācijas beigšanas, kā noteikts šīs vēstules pielikumā, visus EUNAVFOR ieguvumus, kā noteikts minētajā pielikumā, saskaņā ar šo instrumentu var izmantot jebkura fiziska vai juridiska persona, ko nozīmējusi valsts, kas ir ES Padomes prezidentvalsts. Nozīmētā persona var inter alia būt diplomātisks pārstāvis vai konsulārā amatpersona, kas ir akreditēta Kenijā. Pēc operācijas beigšanas visi paziņojumi, kas saskaņā ar šo instrumentu bija jānodod EUNAVFOR, turpmāk ir jānosūta valstij, kas ir ES Padomes prezidentvalsts.
   Lūdzu, pieņemiet manus visdziļākās cieņas apliecinājumus!

         Eiropas Savienības vārdā

      PIELIKUMS
      NOTEIKUMI PAR NOSACĪJUMIEM ATTIECĪBĀ UZ AIZDOMĀS TURĒTU PIRĀTU UN ES VADĪTO JŪRAS SPĒKU ATSAVINĀTĀ ĪPAŠUMA NODOŠANU KENIJAS REPUBLIKAI
      1.   Definīcijas
      Šajā vēstuļu apmaiņā:

                  a)

                  “Eiropas Savienības vadītie jūras spēki (EUNAVFOR)” ir ES militārais štābs un ES operācijā Atalanta iesaistītie attiecīgo valstu kontingenti, to kuģi, gaisakuģi un līdzekļi;

                  b)

                  “operācija” ir militārās misijas sagatavošana, izvēršana, izpilde un atbalsts tai saskaņā ar ES Padomes Vienoto rīcību 2008/851/KĀDP un/vai turpmākām vienotajām rīcībām;

                  c)

                  “ES operācijas komandieris” ir operācijas komandieris;

                  d)

                  “ES spēku komandieris” ir ES komandieris operāciju teritorijā, kas ir noteikta ES Padomes Vienotās rīcības 2008/851/KĀDP 1. panta 2. punktā;

                  e)

                  “attiecīgo valstu kontingenti” ir vienības un kuģi, kas pieder Eiropas Savienības dalībvalstīm un citām valstīm, kuras piedalās operācijā;

                  f)

                  “nosūtītāja valsts” ir valsts, kas nodrošina EUNAVFOR ar savu kontingentu;

                  g)

                  “pirātisms” ir pirātisms saskaņā ar ANO Jūras tiesību konvencijas 101. pantā sniegto definīciju;

                  h)

                  “nodotā persona” ir persona, kas tiek turēta aizdomās par pirātisma akta plānošanu, veikšanu vai iepriekšēju veikšanu un ko EUNAVFOR nodod Kenijai saskaņā ar šo vēstuļu apmaiņu.

            2.   Vispārēji principi

                  a)

                  Kenija pēc EUNAVFOR lūguma piekrīt, ka EUNAVFOR nodod par pirātismu aizturētās personas, kā arī ar to saistīto īpašumu, ko atsavinājuši EUNAVFOR, un nodod minētās personas un īpašumu valsts kompetentajām iestādēm izmeklēšanai un tiesāšanai.

                  b)

                     EUNAVFOR saskaņā ar šo vēstuļu apmaiņu nodod minētās personas vai īpašumu Kenijas kompetentajām tiesībaizsardzības iestādēm.

                  c)

                  Nolīguma parakstītāji apliecina, ka tie pret personām, kas nodotas saskaņā ar šo vēstuļu apmaiņu, kā pirms, tā arī pēc nodošanas attieksies cilvēcīgi un ievērojot starptautiskās cilvēktiesību saistības, tostarp aizliegumu spīdzināt un nežēlīgi, necilvēcīgi vai pazemojoši izturēties vai sodīt, patvaļīgi aizturēt un saskaņā ar prasību nodrošināt taisnīgu tiesu.

            3.   Rīcība ar nodotajām personām, izmeklēšana un tiesāšana

                  a)

                  Pret nodotajām personām izturēsies cilvēcīgi, un tās netiks spīdzinātas vai pakļautas nežēlīgai, necilvēcīgai vai pazemojošai rīcībai vai sodīšanai, tām tiks nodrošināti pienācīgi uzturēšanās apstākļi un uzturs, medicīniskā palīdzība un tiesības veikt reliģiskus rituālus.

                  b)

                  Nodotā persona nekavējoties tiks nodota tiesāšanai tiesnesim vai citai amatpersonai, kas ir ar likumu pilnvarota spriest tiesu un kas nekavējoties lems par attiecīgās personas aizturēšanas likumību, bet nelikumīgas aizturēšanas gadījumā lems par tās atbrīvošanu.

                  c)

                  Nodotajām personām tiks nodrošinātas tiesības uz tiesu pieņemamā laikposmā vai tapt atbrīvotām.

                  d)

                  Nosakot kriminālapsūdzību, nodotajām personām nodrošinās tiesības uz taisnu un atklātu tiesu ar likumu izveidotā kompetentā, neatkarīgā un objektīvā tiesu iestādē.

                  e)

                  Ikviena kriminālnoziegumā apsūdzēta nodotā persona tiks uzskatīta par nevainīgu, kamēr tās vaina nav pierādīta ar likumu.

                  f)

                  Nosakot kriminālapsūdzību, katrai nodotai personai vienlīdzīgi tiks nodrošinātas šādas pamata garantijas:

                              1)

                              nekavējoties un izvērstā veidā saņemt informāciju sev saprotamā valodā par izvirzītās apsūdzības iemesliem;

                              2)

                              nodrošināt pietiekamu laiku un apstākļus aizstāvības sagatavošanai un sazināties ar pašas izvēlētu aizstāvi;

                              3)

                              nodrošināt lietas iztiesāšanu bez nepamatotas aizkavēšanas;

                              4)

                              nodrošināt lietas iztiesāšanu, personai klātesot, kā arī aizstāvību, ko veic persona pati vai tās izvēlēts aizstāvis; saņemt informāciju par šīm tiesībām, ja personai nav aizstāvja; gadījumā, ja personas rīcībā nav pietiekamu līdzekļu, nodrošināt bezmaksas aizstāvi personai, ja tas vajadzīgs izmeklēšanas interesēs;

                              5)

                              nodrošināt visu pierādījumu, tostarp personas apcietināšanu veikušo liecinieku ar zvērestu apliecināto liecību pret attiecīgo personu, izskatīšanu, kā arī nodrošināt personas pieaicināto liecinieku klātbūtni un nopratināšanu, ievērojot tādus pašus nosacījumus, kādus piemēro lieciniekiem, kas liecina pret personu;

                              6)

                              tiesības saņemt bezmaksas tulka pakalpojumus, ja persona nesaprot tiesā lietoto valodu vai nerunā tajā;

                              7)

                              tiesības netikt piespiestam liecināt pret sevi vai atzīt savu vainu.

                  g)

                  Visām nodotajām personām, kas notiesātas par nozieguma izdarīšanu, ir tiesības nodot notiesājošo spriedumu un piespriesto sodu atkārtotai izskatīšanai vai pārsūdzēt to augstākas instances tiesā saskaņā ar Kenijas tiesību aktiem.

                  h)

                  Kenija nenodos nodotās personas citām valstīm izmeklēšanai vai tiesāšanai bez iepriekšējas EUNAVFOR rakstiskas piekrišanas.

            4.   Nāvessods
      Nevienai no nodotajām personām nepiemēros nāvessodu. Kenija saskaņā ar piemērojamajiem tiesību aktiem veiks pasākumus, lai nodrošinātu, ka spriedums, kas paredz notiesāšanu uz nāvi, tiek aizstāts ar ieslodzījumu.
      5.   Informācija un paziņojumi

                  a)

                  Veicot nodošanu, sagatavo atbilstīgu dokumentu, ko paraksta EUNAVFOR pārstāvis un Kenijas kompetentās tiesībaizsardzības iestādes pārstāvis.

                  b)

                     EUNAVFOR nodos Kenijai aizturēšanas datus par katru nodoto personu. Šie dati iespēju robežās ietver nodotās personas fizisko stāvokli aizturēšanas laikā, personas nodošanas laiku Kenijas iestādēm, personas aizturēšanas iemeslus, laiku un vietu, kad persona tika aizturēta, kā arī saistībā ar personas aizturēšanu pieņemtos lēmumus.

                  c)

                  Kenija būs atbildīga par visu nodoto personu precīzu uzskaiti, tostarp, bet ne tikai, tā uzskaitīs atsavināto īpašumu, norādīs personu fizisko stāvokli, to aizturēšanas vietas, pret tām celtās apsūdzības un visus būtiskos lēmumus, kas pieņemti šo personu lietu izmeklēšanas un tiesāšanas laikā.

                  d)

                  Šī informācija būs pieejama ES un EUNAVFOR pārstāvjiem, vēršoties ar rakstisku lūgumu Kenijas Ārlietu ministrijā.

                  e)

                  Turklāt Kenijai būs jāpaziņo EUNAVFOR aizturēšanas vietas, kurās tiek turētas personas, kas nodotas saskaņā ar šo vēstuļu apmaiņu, ziņas par aizturēto personu fiziskā stāvokļa pasliktināšanos un apgalvojumi par it kā neatbilstīgu izturēšanos. ES un EUNAVFOR pārstāvjiem būs iespēja piekļūt personām, kas nodotas saistībā ar šo vēstuļu apmaiņu, tik ilgi, kamēr šīs personas atrodas apcietinājumā, un minētajiem pārstāvjiem būs tiesības tās nopratināt.

                  f)

                  Valsts un starptautiskām humānās palīdzības organizācijām pēc to lūguma būs atļauts apmeklēt saskaņā ar šo vēstuļu apmaiņu nodotās personas.

                  g)

                  Lai nodrošinātu to, ka EUNAVFOR spēj Kenijai laikus sniegt palīdzību, nosūtot EUNAVFOR lieciniekus un sniedzot svarīgus pierādījumus, Kenija paziņos EUNAVFOR savu nodomu sākt krimināltiesvedību pret jebkuru no nodotajām personām un iesniegs laika grafiku pierādījumu sniegšanai un liecību uzklausīšanai.

            6.   EUNAVFOR palīdzība

                  a)

                     EUNAVFOR pieejamo līdzekļu un spēju robežās sniegs Kenijai visu palīdzību attiecībā uz izmeklēšanu un nodoto personu tiesāšanu.

                  b)

                     EUNAVFOR it īpaši:

                              1)

                              sniegs aizturēšanas datus, kas sagatavoti saskaņā ar šīs vēstuļu apmaiņas 5. punkta b) apakšpunktu;

                              2)

                              rīkosies ar pierādījumiem saskaņā ar Kenijas kompetento iestāžu prasībām, par ko puses ir vienojušās īstenošanas noteikumos, kas izklāstīti 9. punktā;

                              3)

                              centīsies sagatavot liecinieku liecības vai ar zvērestu apliecinātas liecības, ko sniegtu EUNAVFOR personāls, kas bijis iesaistīts notikumos, kuru sakarā personas ir nodotas saskaņā ar šo vēstuļu apmaiņu;

                              4)

                              nodos visu saistīto atsavināto īpašumu, kas ir EUNAVFOR rīcībā.

            7.   Saistība ar citām nodoto personu tiesībām
      Nekas šajā vēstuļu apmaiņā nav iecerēts kā atkāpšanās vai uzskatāms par tādu, kas liek atkāpties no jebkādām tiesībām, kas saskaņā ar piemērojamiem valsts vai starptautiskiem tiesību aktiem pienākas nodotai personai.
      8.   Koordinācija un strīdi

                  a)

                  Visus jautājumus, kas saistīti ar šo noteikumu piemērošanu, izskatīs kopīgi Kenijas un ES kompetentās iestādes.

                  b)

                  Ja nav panākts izlīgums, strīdus saistībā ar šo noteikumu interpretāciju vai piemērošanu Kenijas un ES pārstāvji izšķirs tikai ar diplomātiskiem līdzekļiem.

            9.   Īstenošanas noteikumi

                  a)

                  Šo noteikumu piemērošanas nolūkā operatīvajiem, administratīvajiem un tehniskajiem jautājumiem var piemērot īstenošanas noteikumus, ko apstiprina kompetentās Kenijas iestādes, no vienas puses, un kompetentās ES iestādes, kā arī nosūtošo valstu kompetentās iestādes, no otras puses.

                  b)

                  Īstenošanas noteikumi var inter alia ietvert:

                              1)

                              Kenijas kompetento tiesībaizsardzības iestāžu noteikšanu, kurām EUNAVFOR var nodot personas;

                              2)

                              aizturēšanas vietas, kur nodotās personas tiks turētas;

                              3)

                              tādu dokumentu, tostarp ar pierādījumu vākšanu saistītu dokumentu, apstrādi, ko reizē ar personas nodošanu nodos Kenijas kompetentajām tiesībaizsardzības iestādēm;

                              4)

                              kontaktpunktus paziņojumu nosūtīšanai;

                              5)

                              nodošanas procedūrā izmantojamās veidlapas;

                              6)

                              tehniska atbalsta, zināšanu, apmācības un citas palīdzības sniegšanu pēc Kenijas lūguma, lai sasniegtu šīs vēstuļu apmaiņas mērķus.

   Nairobi, 2009. gada 6. martā, pulksten 10.15
   Godātais kungs!
   Man ir tas gods apliecināt, ka esmu saņēmis Jūsu 2009. gada 6. marta vēstuli un tās pielikumu par nosacījumiem un kārtību tādu personu nodošanai, kuras ir turētas aizdomās par pirātismu jūrā un kuras ir aizturējuši Eiropas Savienības vadītie jūras spēki (EUNAVFOR), un EUNAVFOR rīcībā nonākušā atsavinātā īpašuma nodošanai no EUNAVFOR Kenijai, kā arī par rīcību ar tādām personām pēc to nodošanas, kurā teikts:
   “Atsaucoties uz manu 2008. gada 14. novembra vēstuli un Jūsu 2008. gada 5. decembra vēstuli, man ir gods apstiprināt Eiropas Savienības nodomu veikt vēstuļu apmaiņu ar Kenijas valdību ar mērķi definēt nosacījumus un kārtību tādu personu nodošanai, kuras ir turētas aizdomās par pirātismu jūrā un kuras ir aizturējuši Eiropas Savienības vadītie jūras spēki (EUNAVFOR), un EUNAVFOR rīcībā nonākušā atsavinātā īpašuma nodošanai no EUNAVFOR Kenijai, kā arī par rīcību ar tādām personām pēc to nodošanas.
   Šāda vēstuļu apmaiņa notiek saskaņā ar ES Padomes Vienoto rīcību 2008/851/KĀDP (2008. gada 10. novembris) par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (operācija Atalanta).
   Turklāt šāda vēstuļu apmaiņa neietekmē dalībnieka tiesības un pienākumus, kas tam noteikti saskaņā ar starptautiskiem nolīgumiem un citiem instrumentiem, ar ko izveido starptautiskas tiesas un tribunālus, kā arī saskaņā ar atbilstīgiem valsts tiesību aktiem, un ir noslēgta, pilnībā ievērojot:

               —

               Apvienoto Nāciju Organizācijas Drošības padomes (ANO DP) Rezolūcijas 1814 (2008), 1838 (2008), 1846 (2008), 1851 (2008) un turpmākas ANO DP rezolūcijas,

               —

               Apvienoto Nāciju Organizācijas 1982. gada Jūras tiesību konvenciju (UNCLOS) un jo īpaši tās 100. līdz 107. pantu,

               —

               starptautiskās tiesības cilvēktiesību jomā, tostarp 1966. gada Starptautisko paktu par pilsoniskajām un politiskajām tiesībām un 1984. gada Konvenciju pret spīdzināšanu un citu nežēlīgu, necilvēcīgu vai pazemojošu rīcību vai sodīšanu.

         Tādēļ man ir gods ierosināt, kā izklāstīts šīs vēstules pielikumā, noteikumus, ar ko nosaka nosacījumus un kārtību tādu personu nodošanai, kuras tiek turētas aizdomās par pirātismu un kuras ir aizturējuši EUNAVFOR, un par EUNAVFOR rīcībā nonākušā atsavinātā īpašuma nodošanu no EUNAVFOR Kenijai, kā arī par rīcību ar tādām personām pēc to nodošanas.
   Es būtu pateicīgs, ja Jūs Kenijas valdības vārdā apstiprinātu piekrišanu šiem noteikumiem.
   Šo instrumentu provizoriski piemēros no tā parakstīšanas dienas, un tas stāsies spēkā, kad katra no pusēm būs pabeigusi savas iekšējās procedūras. Šis instruments paliks spēkā vēl sešus mēnešus pēc tam, kad kāda no pusēm būs rakstiski paziņojusi pārējiem nolīguma slēdzējiem par lēmumu izbeigt šo instrumentu. Šo instrumentu var grozīt, slēdzējiem par to savstarpēji vienojoties. Šā instrumenta darbības izbeigšana neietekmēs ieguvumus vai saistības, kas izriet no šā instrumenta piemērošanas pirms tā darbības izbeigšanas, tostarp ieguvumus nodotajām personām, kamēr tās tiek turētas apcietinājumā vai tiesātas Kenijā.
   Pēc operācijas beigšanas, kā noteikts šīs vēstules pielikumā, visus EUNAVFOR ieguvumus, kā noteikts minētajā pielikumā, saskaņā ar šo instrumentu var izmantot jebkura fiziska vai juridiska persona, ko nozīmējusi valsts, kas ir ES Padomes prezidentvalsts. Nozīmētā persona var inter alia būt diplomātisks pārstāvis vai konsulārā amatpersona, kas ir akreditēta Kenijā. Pēc operācijas beigšanas visi paziņojumi, kas saskaņā ar šo instrumentu bija jānodod EUNAVFOR, turpmāk ir jānosūta valstij, kas ir ES Padomes prezidentvalsts.

      PIELIKUMS
      NOTEIKUMI PAR NOSACĪJUMIEM ATTIECĪBĀ UZ AIZDOMĀS TURĒTU PIRĀTU UN ES VADĪTO JŪRAS SPĒKU ATSAVINĀTĀ ĪPAŠUMA NODOŠANU KENIJAS REPUBLIKAI
      1.   Definīcijas
      Šajā vēstuļu apmaiņā:

                  a)

                  “Eiropas Savienības vadītie jūras spēki (EUNAVFOR)” ir ES militārais štābs un ES operācijā Atalanta iesaistītie attiecīgo valstu kontingenti, to kuģi, gaisakuģi un līdzekļi;

                  b)

                  “operācija” ir militārās misijas sagatavošana, izvēršana, izpilde un atbalsts tai saskaņā ar ES Padomes Vienoto rīcību 2008/851/KĀDP un/vai turpmākām vienotajām rīcībām;

                  c)

                  “ES operācijas komandieris” ir operācijas komandieris;

                  d)

                  “ES spēku komandieris” ir ES komandieris operāciju teritorijā, kas ir noteikta ES Padomes Vienotās rīcības 2008/851/KĀDP 1. panta 2. punktā;

                  e)

                  “attiecīgo valstu kontingenti” ir vienības un kuģi, kas pieder Eiropas Savienības dalībvalstīm un citām valstīm, kuras piedalās operācijā;

                  f)

                  “nosūtītāja valsts” ir valsts, kas nodrošina EUNAVFOR ar savu kontingentu;

                  g)

                  “pirātisms” ir pirātisms saskaņā ar ANO Jūras tiesību konvencijas 101. pantā sniegto definīciju;

                  h)

                  “nodotā persona” ir persona, kas tiek turēta aizdomās par pirātisma akta plānošanu, veikšanu vai iepriekšēju veikšanu un ko EUNAVFOR nodod Kenijai saskaņā ar šo vēstuļu apmaiņu.

            2.   Vispārēji principi

                  a)

                  Kenija pēc EUNAVFOR lūguma piekrīt, ka EUNAVFOR nodod par pirātismu aizturētās personas, kā arī ar to saistīto īpašumu, ko atsavinājuši EUNAVFOR, un nodod minētās personas un īpašumu valsts kompetentajām iestādēm izmeklēšanai un tiesāšanai.

                  b)

                     EUNAVFOR saskaņā ar šo vēstuļu apmaiņu nodod minētās personas vai īpašumu Kenijas kompetentajām tiesībaizsardzības iestādēm.

                  c)

                  Nolīguma parakstītāji apliecina, ka tie pret personām, kas nodotas saskaņā ar šo vēstuļu apmaiņu, kā pirms, tā arī pēc nodošanas attieksies cilvēcīgi un ievērojot starptautiskās cilvēktiesību saistības, tostarp aizliegumu spīdzināt un nežēlīgi, necilvēcīgi vai pazemojoši izturēties vai sodīt, patvaļīgi aizturēt un saskaņā ar prasību nodrošināt taisnīgu tiesu.

            3.   Rīcība ar nodotajām personām, izmeklēšana un tiesāšana

                  a)

                  Pret nodotajām personām izturēsies cilvēcīgi, un tās netiks spīdzinātas vai pakļautas nežēlīgai, necilvēcīgai vai pazemojošai rīcībai vai sodīšanai, tām tiks nodrošināti pienācīgi uzturēšanās apstākļi un uzturs, medicīniskā palīdzība un tiesības veikt reliģiskus rituālus.

                  b)

                  Nodotā persona nekavējoties tiks nodota tiesāšanai tiesnesim vai citai amatpersonai, kas ir ar likumu pilnvarota spriest tiesu un kas nekavējoties lems par attiecīgās personas aizturēšanas likumību, bet nelikumīgas aizturēšanas gadījumā lems par tās atbrīvošanu.

                  c)

                  Nodotajām personām tiks nodrošinātas tiesības uz tiesu pieņemamā laikposmā vai tapt atbrīvotām.

                  d)

                  Nosakot kriminālapsūdzību, nodotajām personām nodrošinās tiesības uz taisnu un atklātu tiesu ar likumu izveidotā kompetentā, neatkarīgā un objektīvā tiesu iestādē.

                  e)

                  Ikviena kriminālnoziegumā apsūdzēta nodotā persona tiks uzskatīta par nevainīgu, kamēr tās vaina nav pierādīta ar likumu.

                  f)

                  Nosakot kriminālapsūdzību, katrai nodotai personai vienlīdzīgi tiks nodrošinātas šādas pamata garantijas:

                              1)

                              nekavējoties un izvērstā veidā saņemt informāciju sev saprotamā valodā par izvirzītās apsūdzības iemesliem;

                              2)

                              nodrošināt pietiekamu laiku un apstākļus aizstāvības sagatavošanai un sazināties ar pašas izvēlētu aizstāvi;

                              3)

                              nodrošināt lietas iztiesāšanu bez nepamatotas aizkavēšanas;

                              4)

                              nodrošināt lietas iztiesāšanu, personai klātesot, kā arī aizstāvību, ko veic persona pati vai tās izvēlēts aizstāvis; saņemt informāciju par šīm tiesībām, ja personai nav aizstāvja; gadījumā, ja personas rīcībā nav pietiekamu līdzekļu, nodrošināt bezmaksas aizstāvi personai, ja tas vajadzīgs izmeklēšanas interesēs;

                              5)

                              nodrošināt visu pierādījumu, tostarp personas apcietināšanu veikušo liecinieku ar zvērestu apliecināto liecību pret attiecīgo personu, izskatīšanu, kā arī nodrošināt personas pieaicināto liecinieku klātbūtni un nopratināšanu, ievērojot tādus pašus nosacījumus, kādus piemēro lieciniekiem, kas liecina pret personu;

                              6)

                              tiesības saņemt bezmaksas tulka pakalpojumus, ja persona nesaprot tiesā lietoto valodu vai nerunā tajā;

                              7)

                              tiesības netikt piespiestam liecināt pret sevi vai atzīt savu vainu.

                  g)

                  Visām nodotajām personām, kas notiesātas par nozieguma izdarīšanu, ir tiesības nodot notiesājošo spriedumu un piespriesto sodu atkārtotai izskatīšanai vai pārsūdzēt to augstākas instances tiesā saskaņā ar Kenijas tiesību aktiem.

                  h)

                  Kenija nenodos nodotās personas citām valstīm izmeklēšanai vai tiesāšanai bez iepriekšējas EUNAVFOR rakstiskas piekrišanas.

            4.   Nāvessods
      Nevienai no nodotajām personām nepiemēros nāvessodu. Kenija saskaņā ar piemērojamajiem tiesību aktiem veiks pasākumus, lai nodrošinātu, ka spriedums, kas paredz notiesāšanu uz nāvi, tiek aizstāts ar ieslodzījumu.
      5.   Informācija un paziņojumi

                  a)

                  Veicot nodošanu, sagatavo atbilstīgu dokumentu, ko paraksta EUNAVFOR pārstāvis un Kenijas kompetentās tiesībaizsardzības iestādes pārstāvis.

                  b)

                     EUNAVFOR nodos Kenijai aizturēšanas datus par katru nodoto personu. Šie dati iespēju robežās ietver nodotās personas fizisko stāvokli aizturēšanas laikā, personas nodošanas laiku Kenijas iestādēm, personas aizturēšanas iemeslus, laiku un vietu, kad persona tika aizturēta, kā arī saistībā ar personas aizturēšanu pieņemtos lēmumus.

                  c)

                  Kenija būs atbildīga par visu nodoto personu precīzu uzskaiti, tostarp, bet ne tikai, tā uzskaitīs atsavināto īpašumu, norādīs personu fizisko stāvokli, to aizturēšanas vietas, pret tām celtās apsūdzības un visus būtiskos lēmumus, kas pieņemti šo personu lietu izmeklēšanas un tiesāšanas laikā.

                  d)

                  Šī informācija būs pieejama ES un EUNAVFOR pārstāvjiem, vēršoties ar rakstisku lūgumu Kenijas Ārlietu ministrijā.

                  e)

                  Turklāt Kenijai būs jāpaziņo EUNAVFOR aizturēšanas vietas, kurās tiek turētas personas, kas nodotas saskaņā ar šo vēstuļu apmaiņu, ziņas par aizturēto personu fiziskā stāvokļa pasliktināšanos un apgalvojumi par it kā neatbilstīgu izturēšanos. ES un EUNAVFOR pārstāvjiem būs iespēja piekļūt personām, kas nodotas saistībā ar šo vēstuļu apmaiņu, tik ilgi, kamēr šīs personas atrodas apcietinājumā, un minētajiem pārstāvjiem būs tiesības tās nopratināt.

                  f)

                  Valsts un starptautiskām humānās palīdzības organizācijām pēc to lūguma būs atļauts apmeklēt saskaņā ar šo vēstuļu apmaiņu nodotās personas.

                  g)

                  Lai nodrošinātu to, ka EUNAVFOR spēj Kenijai laikus sniegt palīdzību, nosūtot EUNAVFOR lieciniekus un sniedzot svarīgus pierādījumus, Kenija paziņos EUNAVFOR savu nodomu sākt krimināltiesvedību pret jebkuru no nodotajām personām un iesniegs laika grafiku pierādījumu sniegšanai un liecību uzklausīšanai.

            6.   EUNAVFOR palīdzība

                  a)

                     EUNAVFOR pieejamo līdzekļu un spēju robežās sniegs Kenijai visu palīdzību attiecībā uz izmeklēšanu un nodoto personu tiesāšanu.

                  b)

                     EUNAVFOR it īpaši:

                              1)

                              sniegs aizturēšanas datus, kas sagatavoti saskaņā ar šīs vēstuļu apmaiņas 5. punkta b) apakšpunktu;

                              2)

                              rīkosies ar pierādījumiem saskaņā ar Kenijas kompetento iestāžu prasībām, par ko puses ir vienojušās īstenošanas noteikumos, kas izklāstīti 9. punktā;

                              3)

                              centīsies sagatavot liecinieku liecības vai ar zvērestu apliecinātas liecības, ko sniegtu EUNAVFOR personāls, kas bijis iesaistīts notikumos, kuru sakarā personas ir nodotas saskaņā ar šo vēstuļu apmaiņu;

                              4)

                              nodos visu saistīto atsavināto īpašumu, kas ir EUNAVFOR rīcībā.

            7.   Saistība ar citām nodoto personu tiesībām
      Nekas šajā vēstuļu apmaiņā nav iecerēts kā atkāpšanās vai uzskatāms par tādu, kas liek atkāpties no jebkādām tiesībām, kas saskaņā ar piemērojamiem valsts vai starptautiskiem tiesību aktiem pienākas nodotai personai.
      8.   Koordinācija un strīdi

                  a)

                  Visus jautājumus, kas saistīti ar šo noteikumu piemērošanu, izskatīs kopīgi Kenijas un ES kompetentās iestādes.

                  b)

                  Ja nav panākts izlīgums, strīdus saistībā ar šo noteikumu interpretāciju vai piemērošanu Kenijas un ES pārstāvji izšķirs tikai ar diplomātiskiem līdzekļiem.

            9.   Īstenošanas noteikumi

                  a)

                  Šo noteikumu piemērošanas nolūkā operatīvajiem, administratīvajiem un tehniskajiem jautājumiem var piemērot īstenošanas noteikumus, ko apstiprina kompetentās Kenijas iestādes, no vienas puses, un kompetentās ES iestādes, kā arī nosūtošo valstu kompetentās iestādes, no otras puses.

                  b)

                  Īstenošanas noteikumi var inter alia ietvert:

                              1)

                              Kenijas kompetento tiesībaizsardzības iestāžu noteikšanu, kurām EUNAVFOR var nodot personas;

                              2)

                              aizturēšanas vietas, kur nodotās personas tiks turētas;

                              3)

                              tādu dokumentu, tostarp ar pierādījumu vākšanu saistītu dokumentu, apstrādi, ko reizē ar personas nodošanu nodos Kenijas kompetentajām tiesībaizsardzības iestādēm;

                              4)

                              kontaktpunktus paziņojumu nosūtīšanai;

                              5)

                              nodošanas procedūrā izmantojamās veidlapas;

                              6)

                              tehniska atbalsta, zināšanu, apmācības un citas palīdzības sniegšanu pēc Kenijas lūguma, lai sasniegtu šīs vēstuļu apmaiņas mērķus.

            ”Man ir tas gods Kenijas Republikas valdības vārdā apliecināt, ka Kenijas Republikas valdība piekrīt Jūsu vēstules un tās pielikuma saturam. Kā noteikts Jūsu vēstulē, šis instruments provizoriski stāsies spēkā no šīs vēstules parakstīšanas dienas un stāsies spēkā, kad katra parakstītāja puse pabeigts savas iekšējās procedūras.
   Lūdzu, pieņemiet manus visdziļākās cieņas apliecinājumus!

         Kenijas Republikas valdības vārdā


title: Padomes lēmums — 2007. gada 16. aprīlis , ar ko nomaina Eiropas Dzīves un darba apstākļu uzlabošanas fonda valdes locekļa aizstājēju

text:
               3.5.2007

               LV

               Eiropas Savienības Oficiālais Vēstnesis

               C 99/8

      PADOMES LĒMUMS

   2007. gada 16. aprīlis,
   ar ko nomaina Eiropas Dzīves un darba apstākļu uzlabošanas fonda valdes locekļa aizstājēju
   (2007/C 99/11)
   EIROPAS SAVIENĪBAS PADOME,
   ņemot vērā Padomes Regulu (EEK) Nr. 1365/75 (1975. gada 26. maijs) par Eiropas Dzīves un darba apstākļu uzlabošanas fonda izveidi (1) un jo īpaši tās 6. pantu,
   tā kā:

               (1)

               Padome ar 2004. gada 13. decembra Lēmumu (2) ir iecēlusi amatā Eiropas Dzīves un darba apstākļu uzlabošanas fonda valdes locekļus un valdes locekļa aizstājējus uz termiņu, kas beidzas 2007. gada 18. oktobrī.

               (2)

               Pēc Daigas ERMSONES kundzes atkāpšanās no amata ir atbrīvojusies valdes locekļa aizstājēja vieta minētā fonda valdē darba devēju organizāciju kategorijā.

               (3)

               Komisija ir izvirzījusi kandidāti brīvajai vietai,

         IR PIEŅĒMUSI ŠO LĒMUMU.
   Vienīgais pants
   Ar šo Kristīne DOLGIHAS kundze ir iecelta par Eiropas Dzīves un darba apstākļu uzlabošanas fonda valdes locekļa aizstājēju, nomainot Daigu ERMSONES kundzi uz atlikušo pilnvaru laiku līdz 2007. gada 18. oktobrim.

      Luksemburgā, 2007. gada 16. aprīlī

            Padomes vārdā —

            priekšsēdētājs

         H. SEEHOFER

      (1)  OV L 139, 30.5.1975., 1. lpp., kurā grozījumi izdarīti ar Regulu (EK) Nr. 1111/2005, OV L 184, 15.7.2005., 1. lpp.

      (2)  OV C 317, 22.12.2004., 4. lpp.


title: Padomes Lēmums (1995. gada 29. maijs) par nolīguma slēgšanu vēstuļu apmaiņas veidā starp Eiropas Kopienu un Amerikas Savienotajām Valstīm par valsts pasūtījuma piešķiršanu

text:
Svarīgs juridisks paziņojums

|

31995D0215

Oficiālais Vēstnesis L 134 , 20/06/1995 Lpp. 0025 - 0025

		Padomes Lēmums(1995. gada 29. maijs)par nolīguma slēgšanu vēstuļu apmaiņas veidā starp Eiropas Kopienu un Amerikas Savienotajām Valstīm par valsts pasūtījuma piešķiršanu(95/215/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu, jo īpaši tā 57. panta 2. punkta pēdējo teikumu un 66. pantu, 100.a pantu un 113. pantu saistībā ar minētā līguma 228. panta 2. punkta pirmo teikumu un 228. panta 3. punktu,ņemot vērā Komisijas priekšlikumu [1],ņemot vērā Eiropas Parlamenta piekrišanu [2],tā kā Kopienas pilnvaras slēgt starptautiskus nolīgumus ir skaidri piešķirtas ne tikai ar līgumu, bet var izrietēt arī no citiem līguma noteikumiem un no Kopienas iestāžu pieņemtajiem aktiem saskaņā ar šiem noteikumiem;tā kā ir pieņemti Kopienas noteikumi līguma mērķu sasniegšanai, ārpus kopējām iestādēm dalībvalstis nedrīkst uzņemties saistības, kas var ietekmēt minētos noteikumus vai mainīt to darbības jomu;tā kā daļa no nolīguma saistībām, par kurām Eiropas Kopiena ir risinājusi sarunas ar Savienotajām Valstīm par valsts pasūtījuma piešķiršanu, ir Kopienas ekskluzīvā kompetencē saskaņā ar Līguma 113. pantu;tā kā turklāt dažas citas saistības skar Kopienas noteikumus, kas pieņemti, pamatojoties uz Līguma 57. panta 2. punktu, 66. pantu un 100.a pantu;tā kā visbeidzot Direktīvas 93/38/EEK [3] 37. pantā ir skaidri izklāstītas Kopienas iestāžu pilnvaras risināt sarunas ar trešām valstīm par tiesisko regulējumu, kas piemērojams valsts pasūtījuma līgumiem, kurus cita starpā piešķir dalībvalstu vienībām elektroenerģijas un ostu nozarē;tā kā ir jānoslēdz nolīgums, par kuru Eiropas Kopiena risina sarunas ar Savienotajām Valstīm par valsts pasūtījuma piešķiršanu,IR PIEŅĒMUSI ŠĀDU LĒMUMU.1. pantsAr šo Eiropas Kopienas vārdā apstiprina nolīgumu vēstuļu apmaiņas veidā starp Eiropas Kopienu un Amerikas Savienotajām Valstīm par valsts pasūtījuma piešķiršanu.Nolīguma teksts ir pievienots šim lēmumam.2. pantsAr šo Padomes priekšsēdētājs ir pilnvarots iecelt personu, kura ir tiesīga parakstīt nolīgumu, lai tas kļūtu saistošs Eiropas Kopienai.Briselē, 1995. gada 29. maijāPadomes vārdā —priekšsēdētājsH. de Charette[1] OV C 291, 19.10.1994., 4. lpp.[2] Atzinums sniegts 1995. gada 19. maijā (Oficiālajā Vēstnesī vēl nav publicēts).[3] Padomes 1993. gada 14. jūnija Direktīva 93/38/EEK par valsts pasūtījuma procedūru saskaņošanu iestādēs, kas darbojas ūdensapgādes, enerģētikas, transporta un telekomunikāciju nozarē (OV L 199, 9.8.1993., 84. lpp.).--------------------------------------------------


title: Padomes Lēmums 2013/233/KĀDP ( 2013. gada 22. maijs ) par Eiropas Savienības Integrētas robežu pārvaldības palīdzības misiju Lībijā ( EUBAM Libya )

text:
               24.5.2013

               LV

               Eiropas Savienības Oficiālais Vēstnesis

               L 138/15

         PADOMES LĒMUMS 2013/233/KĀDP
   (2013. gada 22. maijs)
   par Eiropas Savienības Integrētas robežu pārvaldības palīdzības misiju Lībijā (EUBAM Libya)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā priekšlikumu, ko iesniegusi Savienības Augstā pārstāve ārlietās un drošības politikas jautājumos,
   tā kā:

               (1)

               2012. gada 23. jūlijā Padome, apzinoties nopietnās problēmas saistībā ar drošību Lībijā, atkārtoti pauda Savienības gatavību, cieši sadarbojoties ar Lībijas iestādēm, sniegt palīdzību drošības un robežu pārvaldības jomā, tostarp izmantojot kopējo drošības un aizsardzības politiku (KDAP).

               (2)

               Lībijas ārlietu un starptautiskās sadarbības ministrs 2013. gada 9. janvārī nosūtīja vēstuli Savienības Augstajai pārstāvei ārlietās un drošības politikas jautājumos (AP), kurā atzinīgi novērtēja Savienības KDAP priekšlikumu atbalstīt Lībijas iestādes, lai tās īsā laikā pilnveidotu savu spēju drošības uzlabošanai pie valsts robežām, un palīdzēt ilgtermiņā izstrādāt plašāku stratēģisko koncepciju par integrētu robežu pārvaldību (IRP).

               (3)

               Padome 2013. gada 31. janvārī apstiprināja krīzes pārvarēšanas koncepciju iespējamai KDAP civilajai misijai Lībijā.

               (4)

               Misijas EUBAM Libya, kas noteikta ar šo lēmumu, vajadzībām būtu jāaktivizē Informācijas analīzes un sakaru centrs.

               (5)

               Misiju īstenos situācijā, kas var pasliktināties un kas varētu kavēt Līguma par Eiropas Savienību (LES) 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Misija
   Ar šo Savienība izveido Eiropas Savienības Integrētas robežu palīdzības misiju Lībijā (EUBAM Libya).
   2. pants
   Mērķi

      EUBAM Libya mērķi ir atbalstīt Lībijas iestādes, lai tās īsā laikā pilnveidotu savu spēju drošības uzlabošanai pie Lībijas zemes, jūras un gaisa robežām un ilgtermiņā attīstītu plašāku IRP stratēģiju.
   3. pants
   Uzdevumi
   1.   Lai sasniegtu 2. pantā izklāstītos mērķus, EUBAM Libya uzdevumi ir šādi:

               a)

               izmantojot apmācības un konsultācijas, atbalstīt Lībijas iestādes robežapsardzes dienestu darba uzlabošanā saskaņā ar starptautiskiem standartiem un paraugpraksi;

               b)

               konsultēt Lībijas iestādes saistībā ar Lībijas valsts IRP stratēģijas izstrādi;

               c)

               atbalstīt Lībijas iestādes to institucionālo darbības spēju uzlabošanā.

         2.   EUBAM Libya neveic nekādas izpildfunkcijas.
   4. pants
   Komandķēde un struktūra
   1.   EUBAM Libya kā krīzes pārvarēšanas operācijas struktūrai ir vienota komandķēde.
   2.   EUBAM Libya galvenā mītne atrodas Tripolē.
   3.   EUBAM Libya struktūru nosaka saskaņā ar misijas plānošanas dokumentiem.
   4.   EUBAM Libya spēj apzināt, plānot un īstenot projektus. Turklāt EUBAM Libya, vajadzības gadījumā un ja lūgta to darīt, var koordinēt, sekmēt un konsultēt projektus, ko dalībvalstis un trešās valstis pašas īsteno ar EUBAM Libya saistītās jomās, lai palīdzētu sasniegt misijas mērķus.
   5. pants
   Civilais operāciju komandieris
   1.   EUBAM Libya civilais operāciju komandieris ir Civilās plānošanas un īstenošanas centra (CPĪC) direktors.
   2.   Civilais operāciju komandieris Politikas un drošības komitejas (PDK) politiskā uzraudzībā un saskaņā ar tās stratēģiskajām norādēm un AP vispārējā pakļautībā īsteno EUBAM Libya vadību un kontroli stratēģiskā līmenī.
   3.   Attiecībā uz operāciju vadību civilais operāciju komandieris nodrošina Padomes lēmumu, kā arī PDK lēmumu pienācīgu un efektīvu īstenošanu, tostarp vajadzības gadījumā sniedzot stratēģiskus norādījumus misijas vadītājam, konsultējot misijas vadītāju un sniedzot viņam tehnisku atbalstu.
   4.   Civilais operāciju komandieris ar AP starpniecību sniedz ziņojumus Padomei.
   5.   Norīkotais personāls turpina darboties pilnīgā norīkotājas valsts(-u) iestāžu pakļautībā saskaņā ar valsts noteikumiem vai attiecīgās Savienības iestādes vai Eiropas Ārējās darbības dienesta (EĀDD) pilnīgā pakļautībā. Minētās iestādes civilajam operāciju komandierim nodod operatīvo kontroli (OPCON) pār savu personālu, grupām un vienībām.
   6.   Civilajam operāciju komandierim ir vispārēja atbildība par to, lai nodrošinātu, ka Savienības pienākums rūpēties par personālu tiek pienācīgi izpildīts.
   7.   Civilais operāciju komandieris, Eiropas Savienības īpašais pārstāvis (ESĪP) Vidusjūras dienvidu reģionā, Savienības delegācijas Lībijā vadītājs un EUBAM Libya misijas vadītājs vajadzības gadījumā savstarpēji apspriežas.
   6. pants
   Misijas vadītājs
   1.   Misijas vadītājs uzņemas atbildību par EUBAM Libya vadību un kontroli operācijas vietā un īsteno to, un darbojas civilā operāciju komandiera tiešā pakļautībā.
   2.   Misijas vadītājs pēc civilā operāciju komandiera norādījumiem īsteno ieguldītāju valstu personāla, grupu un vienību vadību un kontroli un atbild par administratīviem un apgādes jautājumiem, tostarp EUBAM Libya rīcībā esošajiem aktīviem, līdzekļiem un informāciju.
   3.   Misijas vadītājs visiem EUBAM Libya darbiniekiem, tostarp misijas atbalsta vienībai Briselē (Brussels Support Element) un reģionālajiem sadarbības koordinatoriem, attiecīgā gadījumā sniedz norādes par to, kā operācijas vietā efektīvi īstenot EUBAM Libya, uzņemoties misijas koordināciju un ikdienas vadību un ievērojot civilā operāciju komandiera stratēģiskos norādījumus.
   4.   Misijas vadītājs ir atbildīgs par EUBAM Libya budžeta izpildi. Šajā nolūkā misijas vadītājs paraksta līgumu ar Komisiju.
   5.   Misijas vadītājs ir atbildīgs par misijas personāla disciplināro kontroli. Norīkotā personāla disciplināro uzraudzību veic attiecīgā valsts iestāde saskaņā ar valsts noteikumiem, attiecīgā Savienības iestāde vai EĀDD.
   6.   Misijas vadītājs operācijas vietā pārstāv EUBAM Libya un nodrošina atbilstīgu tās atpazīstamību.
   7.   Misijas vadītājs vajadzības gadījumā saskaņo rīcību ar citām attiecīgajā teritorijā iesaistītajām Savienības struktūrām. Neskarot komandķēdi, misijas vadītājs saņem vietēja līmeņa politiskas norādes no ESĪP Vidusjūras dienvidu reģionā un apspriežas ar Savienības delegācijas Lībijā vadītāju.
   8.   Saistībā ar projektu vienību misijas vadītājs ir pilnvarots vērsties pie dalībvalstīm vai trešām valstīm un lūgt tām finansiālu ieguldījumu tādu projektu īstenošanai, par kuriem ir skaidrs, ka tie atbilstīgā veidā papildina citas EUBAM Libya darbības, ja projekts:

               a)

               ir paredzēts pārskatā par ietekmi uz budžetu saistībā ar šo lēmumu; vai

               b)

               pēc misijas vadītāja lūguma EUBAM Libya norises laikā tas ir iekļauts pārskatā par ietekmi uz budžetu.

         Šādā gadījumā misijas vadītājs ar attiecīgajām valstīm noslēdz vienošanos, kurā jo īpaši nosaka konkrētas procedūras, saskaņā ar kurām tiek izskatītas trešo personu sūdzības par kaitējumiem, kas nodarīti saistībā ar misijas vadītāja darbību vai bezdarbību attiecībā uz ieguldītāju valstu piešķirto līdzekļu izmantošanu.
   Ieguldītājas valstis nekādā gadījumā neuzskata, ka Savienība vai AP ir atbildīgi par misijas vadītāja darbību vai bezdarbību attiecībā uz ieguldītāju valstu piešķirto līdzekļu izmantošanu.
   7. pants
   Personāls
   1.   Misijā EUBAM Libya galvenokārt darbojas personāls, ko ir norīkojušas dalībvalstis, Savienības iestādes vai EĀDD.
   2.   Katra dalībvalsts, Savienības iestāde vai EĀDD sedz ar tās norīkoto personālu saistītās izmaksas, tostarp ceļa izdevumus uz dislokācijas vietu un no tās, algas, medicīniskās aprūpes izdevumus un pabalstus, izņemot attiecīgas dienasnaudas.
   3.   Katra dalībvalsts, Savienības iestāde un EĀDD atbild par jebkuru to prasību izskatīšanu, kas saistītas ar norīkojumu un ko iesniedz norīkotā personāla loceklis, vai kas iesniegtas par viņu, kā arī par lietas ierosināšanu pret minēto personu.
   4.   Ja dalībvalstu, Savienības iestāžu vai EĀDD norīkotais personāls nevar nodrošināt vajadzīgo funkciju izpildi, EUBAM Libya var uz līguma pamata pieņemt darbā starptautiska un vietēja līmeņa personālu. Izņēmuma kārtā un pienācīgi pamatotos gadījumos, ja kvalificēti darbinieki no dalībvalstīm nav pieejami, vajadzības gadījumā var uz līguma pamata pieņemt darbā misijā iesaistīto trešo valstu valstspiederīgos.
   5.   Starptautiskā un vietējā līmeņa personāla nodarbināšanas nosacījumus, tā tiesības un pienākumus nosaka līgumos, ko misijas vadītājs slēdz ar šādu personālu.
   8. pants

      EUBAM Libya un tās personāla statuss

      EUBAM Libya un tās personāla statusu, tostarp attiecīgā gadījumā ietverot privilēģijas, imunitāti un citas garantijas, kas vajadzīgas EUBAM Libya veikšanai un sekmīgai darbībai, paredz nolīgumā, kurš noslēgts saskaņā ar LES 37. pantu, un ievērojot Līguma par Eiropas Savienības darbību 218. pantā noteikto procedūru.
   9. pants
   Politiskā kontrole un stratēģiskā virzība
   1.   PDK, darbojoties Padomes un AP pakļautībā, veic EUBAM Libya politisko kontroli un stratēģisko vadību. Ar šo Padome pilnvaro PDK pieņemt attiecīgus lēmumus šajā nolūkā saskaņā ar LES 38. panta trešo daļu. Minētais pilnvarojums ietver tiesības pēc AP priekšlikuma iecelt amatā misijas vadītāju un grozīt operāciju koncepciju “Pluss” (CONOPS Plus) un operācijas plānu (OPLAN). Padome saglabā tiesības pieņemt lēmumus par EUBAM Libya darbības mērķiem un izbeigšanu.
   2.   PDK regulāri sniedz ziņojumus Padomei.
   3.   PDK regulāri un pēc pieprasījuma saņem civilā operāciju komandiera un misijas vadītāja ziņojumus par jautājumiem, kas ietilpst viņu attiecīgajā kompetences jomā.
   10. pants
   Trešo valstu dalība
   1.   Neskarot Savienības lēmumu pieņemšanas autonomiju un tās vienoto iestāžu sistēmu, trešās valstis var tikt uzaicinātas sniegt ieguldījumu EUBAM Libya ar noteikumu, ka tās sedz ar savu norīkoto personālu saistītās izmaksas, tostarp algas, visu risku apdrošināšanu, dienasnaudas un ceļa izdevumus uz Lībiju un no tās, un vajadzības gadījumā piedalās EUBAM Libya darbības izmaksu segšanā.
   2.   Tām trešām valstīm, kas sniedz ieguldījumu EUBAM Libya, ir tādas pašas tiesības un pienākumi attiecībā uz EUBAM Libya ikdienas vadību kā dalībvalstīm, kas ņem dalību EUBAM Libya.
   3.   Ar šo Padome pilnvaro PDK pieņemt attiecīgus lēmumus par ieguldījumu piedāvājumu pieņemšanu un izveidot Ieguldītāju komiteju.
   4.   Sīki izstrādātus noteikumus par trešo valstu dalību paredz saskaņā ar LES 37. pantu noslēgtos nolīgumos un vajadzības gadījumā – papildu tehniskos noteikumos. Ja Savienība un kāda trešā valsts noslēdz vai ir noslēgušas nolīgumu, ar ko izveido sistēmu minētās trešās valsts dalībai Savienības krīzes pārvarēšanas operācijās, minētā nolīguma noteikumus piemēro saistībā ar EUBAM Libya.
   11. pants
   Drošība
   1.   Civilais operāciju komandieris saskaņā ar 5. pantu vada misijas vadītāja veikto drošības pasākumu plānošanu un nodrošina, ka EUBAM Libya tos pienācīgi un efektīvi īsteno.
   2.   Misijas vadītājs ir atbildīgs par EUBAM Libya drošību un par to, ka tiek nodrošināta atbilstība minimālajām drošības prasībām, ko piemēro EUBAM Libya, atbilstīgi Savienības politikai par tā personāla drošību, ko izvieto ārpus Savienības, lai veiktu operācijas saskaņā ar LES V sadaļu un to papildinošiem instrumentiem.
   3.   Misijas vadītājam palīdz vecākā misijas drošības amatpersona, kas ir pakļauta misijas vadītājam un kam arī ir ciešas darba attiecības ar EĀDD.
   4.   Pirms pienākumu izpildes sākšanas EUBAM Libya personāls saskaņā ar OPLAN piedalās obligātās drošības apmācībās. Tāpat personālam darbības vietā regulāri nodrošina prasmes nostiprinošas mācības, ko organizē misijas drošības amatpersona.
   5.   Misijas vadītājs nodrošina ES klasificētas informācijas aizsardzību saskaņā ar Padomes Lēmumu 2011/292/ES (2011. gada 31. marts) par drošības noteikumiem ES klasificētas informācijas aizsardzībai (1).
   12. pants
   Informācijas analīzes un sakaru centrs

      EUBAM Libya vajadzībām aktivizē Informācijas analīzes un sakaru centru.
   13. pants
   Finanšu pasākumi
   1.   Finanšu atsauces summa, kas paredzēta, lai pirmajos 12 mēnešos pēc šā lēmuma stāšanās spēkā segtu ar EUBAM Libya saistītus izdevumus, ir EUR 30 300 000. Par finanšu atsauces summu turpmākiem laikposmiem lēmumu pieņem Padome.
   2.   Visus izdevumus pārvalda saskaņā ar noteikumiem un procedūrām, ko piemēro Savienības vispārējam budžetam.
   3.   Iepirkuma līgumu konkursos var piedalīties misijā iesaistīto trešo valstu, uzņēmējvalsts un tās kaimiņvalstu valstspiederīgie. Pēc tam, kad Komisija to apstiprina, misijas vadītājs var noslēgt tehniskus nolīgumus ar dalībvalstīm, iesaistītajām trešām valstīm un citiem starptautiskiem dalībniekiem par iekārtu, pakalpojumu un telpu nodrošināšanu EUBAM Libya vajadzībām.
   4.   Finanšu pasākumos ņem vērā EUBAM Libya operatīvās vajadzības, tostarp ierīču savietojamību un grupu sadarbspēju.
   5.   Attiecībā uz darbībām, kas veiktas saistībā ar misijas vadītāja līgumu, misijas vadītājs ir Komisijas uzraudzībā un sniedz tai pilnīgu pārskatu par tām.
   6.   Ar EUBAM Libya saistītie izdevumi ir atļauti no šā lēmuma spēkā stāšanās dienas.
   14. pants
   Savienības reakcijas un koordinācijas saskaņotība
   1.   AP nodrošina šā lēmuma īstenošanas saskaņotību ar Savienības ārējo darbību kopumā, tostarp ar Savienības attīstības programmām.
   2.   Neskarot komandķēdi, misijas vadītājs cieši koordinē darbības ar Savienības delegāciju Tripolē, lai nodrošinātu, ka Savienības darbība Lībijā ir saskaņota.
   3.   Misijas vadītājs cieši koordinē darbības ar dalībvalstu misiju vadītājiem, kuri atrodas Lībijā.
   4.   Misijas vadītājs koordinē darbības ar atbilstīgajām trešām personām Lībijā.
   15. pants
   Informācijas izpaušana
   1.   Saskaņā ar Lēmumu 2011/292/ES AP ir pilnvarots attiecīgos gadījumos un atbilstīgi EUBAM Libya vajadzībām ar šo lēmumu saistītām trešām valstīm nodot EUBAM Libya vajadzībām sagatavotu ES klasificētu informāciju ar klasifikācijas pakāpi līdz “CONFIDENTIEL UE/EU CONFIDENTIAL”.
   2.   Ja rodas īpaša un steidzama operatīva vajadzība, AP saskaņā ar Lēmumu 2011/292/ES ir arī pilnvarots nodot uzņēmējvalstij jebkādu EUBAM Libya vajadzībām sagatavotu ES klasificētu informāciju ar klasifikācijas pakāpi līdz “RESTREINT UE/EU RESTRICTED”. Šajā nolūkā sagatavo vienošanos starp AP un kompetentajām uzņēmējvalsts iestādēm.
   3.   AP ir pilnvarots nodot ar šo lēmumu saistītām trešām valstīm jebkādus ES neklasificētus dokumentus, kuri saistīti ar Padomes apspriedēm attiecībā uz EUBAM Libya un uz kuriem saskaņā ar Padomes reglamenta (2) 6. panta 1. punktu attiecas pienākums ievērot dienesta noslēpumu.
   4.   Pilnvaras, kas minētas 1. līdz 3. punktā, kā arī pilnvaras noslēgt 2. punktā minēto vienošanos AP var deleģēt AP pakļautībā esošām personām, civilajam operāciju komandierim un/vai misijas vadītājam.
   16. pants
   Stāšanās spēkā un darbības termiņš
   Šis lēmums stājas spēkā tā pieņemšanas dienā.
   To piemēro 24 mēnešus.

      Briselē, 2013. gada 22. maijā

            Padomes vārdā –

            priekšsēdētājs

         E. GILMORE

      (1)  OV L 141, 27.5.2011., 17. lpp.

      (2)  Padomes Lēmums 2009/937/ES (2009. gada 1. decembris), ar ko pieņem Padomes reglamentu (OV L 325, 11.12.2009., 35. lpp.).


title: Eiropas Parlamenta un Padomes Lēmums Nr. 235/2008/EK ( 2008. gada 11. marts), ar ko izveido Eiropas Statistikas pārvaldības konsultatīvo padomi (Dokuments attiecas uz EEZ)

text:
               15.3.2008

               LV

               Eiropas Savienības Oficiālais Vēstnesis

               L 73/17

      EIROPAS PARLAMENTA UN PADOMES LĒMUMS Nr. 235/2008/EK
   (2008. gada 11. marts),
   ar ko izveido Eiropas Statistikas pārvaldības konsultatīvo padomi
   (Dokuments attiecas uz EEZ)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 285. pantu,
   ņemot vērā Komisijas priekšlikumu,
   saskaņā ar Līguma 251. pantā noteikto procedūru (1),
   tā kā:

               (1)

               Vajadzība izstrādāt Eiropas standartus attiecībā uz valstu un Kopienas statistikas iestāžu neatkarību, integritāti un atbildību bija par pamatu tam, ka Statistikas programmu komiteja, kas izveidota ar Padomes Lēmumu 89/382/EEK, Euratom
                   (2), 2005. gada 24. februāra sanāksmē vienprātīgi apstiprināja Eiropas Statistikas prakses kodeksu (turpmāk “Prakses kodekss”), kā izklāstīts Komisijas 2005. gada 25. maija Ieteikumā par valsts un Kopienas statistikas iestāžu neatkarību, integritāti un atbildību.

               (2)

               Prakses kodeksam ir divkāršs mērķis – no vienas puses, palielināt uzticēšanos un paļāvību statistikas iestādēm, ierosinot dažus institucionālus un organizatoriskus pasākumus, un, no otras puses, stiprināt statistikas iestāžu apkopotās statistikas kvalitāti.

               (3)

               Komisija 2005. gada 25. maija Paziņojumā Eiropas Parlamentam un Padomei par valstu un Kopienas statistikas iestāžu neatkarību, integritāti un atbildību atzina, ka būtu lietderīgi izveidot ārēju padomdevēju struktūru, kurai būtu aktīva loma, uzraugot Prakses kodeksa ieviešanu visā Eiropas statistikas sistēmā. Komisija 2005. gada 25. maija Ieteikumā paziņoja, ka ir nolēmusi apsvērt priekšlikumu izveidot šādu ārēju padomdevēju struktūru.

               (4)

               Padome 2005. gada 8. novembrī secināja, ka jauna augsta līmeņa padomdevēja struktūra palielinātu Komisijas (Eurostat) un, ņemot vērā salīdzinošo novērtējumu par Prakses kodeksa īstenošanu, Eiropas statistikas sistēmas neatkarību, integritāti un atbildību. Padome ieteica struktūru veidot kā nelielu neatkarīgu speciālistu grupu, kuri izvēlēti, balstoties uz viņu zināšanām.

               (5)

               Minētās struktūras locekļiem vajadzētu būt savstarpēji papildinošām prasmēm un pieredzei, tādēļ būtu jāpiesaista, piemēram, akadēmiskais personāls un cilvēki ar valsts un/vai starptautisku darba pieredzi statistikas jomā.

               (6)

               Minētajai struktūrai būtu jāsniedz Komisijai (Eurostat) novērtējums par Prakses kodeksa īstenošanu, kas analogs valstu statistikas biroju salīdzinošajam novērtējumam.

               (7)

               Attiecīgā gadījumā būtu jāveicina dialogs par Prakses kodeksu ar Statistikas programmu komiteju un Eiropas Statistikas padomdevēju komiteju, kas izveidota ar Eiropas Parlamenta un Padomes Lēmumu Nr. 234/2008/EK (3), kā arī ar iesaistītajām dalībvalstu struktūrām.

               (8)

               Tādēļ būtu jāizveido konsultatīva padome un jānosaka tās pienākumi un struktūra, neskarot 5. pantu Protokolā par Eiropas Centrālo banku sistēmas un Eiropas Centrālās bankas statūtiem,

         IR NOLĒMUŠI ŠĀDI.
   1. pants
   Konsultatīvā padome
   Ar šo izveido Eiropas Statistikas pārvaldības konsultatīvu padomi (turpmāk “Konsultatīvā padome”). Konsultatīvās padomes mērķis ir sniegt neatkarīgu pārskatu par Eiropas Statistikas sistēmu saistībā ar Eiropas Statistikas prakses kodeksa īstenošanu (turpmāk “Prakses kodekss”).
   2. pants
   Uzdevumi
   1.   Konsultatīvajai padomei ir šādi uzdevumi:

               a)

               sagatavot gada ziņojumu Eiropas Parlamentam un Padomei par Prakses kodeksa īstenošanu, ciktāl tas attiecas uz Komisiju (Eurostat), un iesniegt šo ziņojumu Komisijai, pirms to iesniedz Eiropas Parlamentam un Padomei;

               b)

               minētajā gada ziņojumā iekļaut novērtējumu par Prakses kodeksa īstenošanu visā Eiropas statistikas sistēmā;

               c)

               konsultēt Komisiju par atbilstošiem pasākumiem, kas atvieglotu Prakses kodeksa īstenošanu, ciktāl tas attiecas uz Komisiju (Eurostat) un visu Eiropas statistikas sistēmu;

               d)

               konsultēt Komisiju (Eurostat) par Prakses kodeksa izplatīšanu lietotājiem un datu sniedzējiem;

               e)

               konsultēt Komisiju (Eurostat) un Statistikas programmu komiteju par Prakses kodeksa atjaunināšanu.

         2.   Konsultatīvā padome konsultē Komisiju un sniedz tai atbildes attiecībā uz jautājumiem par lietotāju uzticēšanos Eiropas statistikai saskaņā ar 1. punktā izklāstītajiem uzdevumiem.
   3. pants
   Konsultatīvās padomes sastāvs
   1.   Konsultatīvajā padomē ir septiņi locekļi, ieskaitot tās priekšsēdētāju. Konsultatīvās padomes locekļi darbojas neatkarīgi. Komisijas (Eurostat) pārstāvis piedalās kā novērotājs.
   2.   Konsultatīvās padomes locekļus izraugās no ekspertiem ar izcilām zināšanām statistikas jomā, viņi veic savus pienākumus kā privātpersonas un viņus izraugās, nodrošinot pēc iespējas plašāku savstarpēji papildinošu prasmju un pieredzes spektru.
   3.   Pēc apspriešanās ar Komisiju Padome izraugās un Eiropas Parlaments apstiprina amatā Konsultatīvās padomes priekšsēdētāju.
   Priekšsēdētājs nestrādā nevienā no dalībvalstu vai Komisijas statistikas birojiem un pēdējo divu gadu laikā pirms iecelšanas nav ieņēmis amatu nevienā no tiem.
   Pēc apspriešanās ar Komisiju Eiropas Parlaments un Padome katrs ieceļ trīs Konsultatīvās padomes locekļus.
   4.   Konsultatīvās padomes priekšsēdētāja un tās locekļu pilnvaru termiņš ir trīs gadi, ko var vienu reizi atjaunot.
   5.   Ja Konsultatīvās padomes loceklis atkāpjas no amata pirms termiņa beigām, viņa vietā saskaņā ar šo pantu uz pilnu termiņu ieceļ jaunu Konsultatīvās padomes locekli.
   4. pants
   Procedūras
   1.   Konsultatīvā padome pieņem savu reglamentu un publisko to.
   2.   Konsultatīvās padomes gada ziņojumu, kas minēts 2. panta 1. punkta a) apakšpunktā, pēc iesniegšanas Eiropas Parlamentam un Padomei publisko. Turklāt Konsultatīvā padome var izlemt publicēt jebkādus secinājumus, daļējus secinājumus vai darba dokumentus, ja vien par to ir iepriekš paziņots Eiropas Parlamentam, Padomei un Komisijai (Eurostat) un jebkurai citai iesaistītajai struktūrai, dodot atbilstošu iespēju sniegt atbildi.
   3.   Neskarot Līguma 287. pantu, Konsultatīvās padomes locekļi nedrīkst izpaust informāciju, kas viņiem kļuvusi pieejama, darbojoties Konsultatīvajā padomē, ja Komisija viņus informē, ka iegūtā informācija pamatotu iemeslu dēļ ir konfidenciāla vai ka, sniedzot atbildi uz atzinuma pieprasījumu vai uzdoto jautājumu, tiktu izpausta šāda konfidenciāla informācija.
   4.   Konsultatīvajai padomei darbā palīdz sekretariāts, ko nodrošina Komisija, bet kas darbojas neatkarīgi no tās. Konsultatīvās padomes sekretāru ieceļ Komisija pēc apspriešanās ar Konsultatīvo padomi. Sekretārs pilda Konsultatīvās padomes norādījumus.
   5.   Konsultatīvās padomes izdevumus iekļauj Komisijas budžeta tāmēs.
   5. pants
   Trīs gadus pēc Konsultatīvās padomes izveides pārskata tās lomu un darbības efektivitāti.
   6. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Strasbūrā, 2008. gada 11. martā

            Eiropas Parlamenta vārdā —

            priekšsēdētājs

         H.-G. PÖTTERING

            Padomes vārdā —

            priekšsēdētājs

         J. LENARČIČ

      (1)  Eiropas Parlamenta 2007. gada 24. oktobra Atzinums (Oficiālajā Vēstnesī vēl nav publicēts) un Padomes 2008. gada 14. februāra Lēmums.

      (2)  OV L 181, 28.6.1989., 47. lpp.

      (3)  Skatīt šā Oficiālā Vēstneša 13. lpp.


title: Padomes Lēmums (ES) 2017/1849 (2017. gada 10. oktobris), ar ko Lēmumu 1999/70/EK par dalībvalstu centrālo banku ārējiem revidentiem groza attiecībā uz Národná banka Slovenska ārējiem revidentiem

text:
               13.10.2017

               LV

               Eiropas Savienības Oficiālais Vēstnesis

               L 264/5

         PADOMES LĒMUMS (ES) 2017/1849
   (2017. gada 10. oktobris),
   ar ko Lēmumu 1999/70/EK par dalībvalstu centrālo banku ārējiem revidentiem groza attiecībā uz Národná banka Slovenska ārējiem revidentiem
   EIROPAS SAVIENĪBAS PADOME,
   ņemot vērā Protokolu Nr. 4 par Eiropas Centrālo banku sistēmas statūtiem un Eiropas Centrālās bankas statūtiem, kas pievienots Līgumam par Eiropas Savienību un Līgumam par Eiropas Savienības darbību, un jo īpaši tā 27. panta 1. punktu,
   ņemot vērā Eiropas Centrālās bankas Ieteikumu (2017. gada 8. septembris) Eiropas Savienības Padomei par Národná banka Slovenska ārējiem revidentiem (ECB/2017/27) (1),
   tā kā:

               (1)

               Eiropas Centrālās bankas (ECB) un to dalībvalstu centrālo banku pārskati, kuru naudas vienība ir euro, ir jāpārbauda ECB Padomes ieteiktiem un Eiropas Savienības Padomes apstiprinātiem neatkarīgiem ārējiem revidentiem.

               (2)

                  Národná banka Slovenska pašreizējo ārējo revidentu Ernst & Young Slovakia, spol. s r.o. pilnvaras beidzās pēc 2016. finanšu gada revīzijas. Tādēļ jāieceļ Národná banka Slovenska ārējie revidenti laikposmam no 2017. finanšu gada.

               (3)

                  Národná banka Slovenska par tās ārējiem revidentiem 2017.–2020. finanšu gadam ir izvēlējusies Deloitte Audit s.r.o., paredzot iespēju pagarināt to pilnvaras uz 2021.–2023. finanšu gadu.

               (4)

               ECB Padome ir ieteikusi par Národná banka Slovenska ārējiem revidentiem 2017.–2020. finanšu gadam iecelt Deloitte Audit s.r.o.

               (5)

               Pēc ECB Padomes ieteikuma būtu attiecīgi jāgroza Padomes Lēmums 1999/70/EK (2),

         IR PIEŅĒMUSI ŠO LĒMUMU.
   1. pants
   Lēmuma 1999/70/EK 1. panta 16. punktu aizstāj ar šādu:

      “16.   Ar šo par Národná banka Slovenska ārējiem revidentiem 2017.–2020. finanšu gadam apstiprina Deloitte Audit s.r.o.”

   2. pants
   Šis lēmums stājas spēkā tā paziņošanas dienā.
   3. pants
   Šis lēmums ir adresēts ECB.

      Luksemburgā, 2017. gada 10. oktobrī

            Padomes vārdā –

            priekšsēdētājs

         T. TÕNISTE

      (1)  OV C 310, 19.9.2017., 1. lpp.

      (2)  Padomes Lēmums 1999/70/EK (1999. gada 25. janvāris) par dalībvalstu centrālo banku ārējiem revidentiem (OV L 22, 29.1.1999., 69. lpp.).


title: 2011/828/ES: Padomes Lēmums ( 2011. gada 5. decembris ), ar ko ieceļ sešus Reģionu komitejas locekļus un sešus locekļu aizstājējus no Nīderlandes

text:
               13.12.2011

               LV

               Eiropas Savienības Oficiālais Vēstnesis

               L 329/9

         PADOMES LĒMUMS
   (2011. gada 5. decembris),
   ar ko ieceļ sešus Reģionu komitejas locekļus un sešus locekļu aizstājējus no Nīderlandes
   (2011/828/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Nīderlandes valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma attiecīgi Lēmumu 2009/1014/ES (1) un Lēmumu 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un to aizstājējus,

               (2)

               Pēc Sipke SWIERSTRA kunga, Léon FRISSEN kunga, Rinske KRUISINGA kundzes, Dick BUURSINK kunga, Karla PEIJS kundzes un Lenie DWARSHUIS-VAN DE BEEK kundzes pilnvaru termiņa beigām ir atbrīvojušās sešas Reģionu komitejas locekļu vietas. Pēc René VAN DIESSEN kunga, Sjoerd GALEMA kunga, Martin JAGER kunga un Joop BINNEKAMP kunga pilnvaru termiņa beigām ir atbrīvojušās četras locekļu aizstājēju vietas. Pēc W. B. H. J. VAN DE DONK kunga un Co VERDAAS kunga iecelšanas par Reģionu komitejas locekļiem atbrīvosies divas Reģionu komitejas locekļu aizstājēju vietas,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejā tiek iecelti:

               a)

               par komitejas locekļiem:

                           —

                              A. E. (Anne) BLIEK-DE JONG kundze, gedeputeerde (izpildu padomes locekle), Flevolandes province,

                           —

                              dr. J. C. (Co) VERDAAS kungs, gedeputeerde (izpildu padomes loceklis), Gelderlandes province,

                           —

                              mr. P. G. (Piet) DE VEY MESTDAGH kungs, gedeputeerde (izpildu padomes loceklis), Groningenas province,

                           —

                              prof. dr. W. B. H. J. (Wim) VAN DE DONK kungs, Commissaris van de Koningin (karalienes komisārs), Ziemeļbrabantes province,

                           —

                              W. H. (Hester) MAIJ kundze, gedeputeerde (izpildu padomes locekle), Overijselas province,

                           —

                              drs. R. E. (Ralph) DE VRIES kungs, gedeputeerde (izpildu padomes loceklis), Utrehtas province;

                     kā arī

               b)

               par locekļu aizstājējiem:

                           —

                              H. (Henk) BRINK kungs, gedeputeerde (izpildu padomes loceklis), Drentes province,

                           —

                              S. A. E. (Sietske) POEPJES kundze, gedeputeerde (izpildu padomes locekle), Frīzlandes province,

                           —

                              drs. Th. J. F. M. (Theo) BOVENS kungs, Commissaris van de Koningin (karalienes komisārs), Limburgas province,

                           —

                              drs. E. M. (Elvira) SWEET kundze, gedeputeerde (izpildu padomes locekle), Ziemeļholandes province,

                           —

                              drs. B. J. (Ben) DE REU kungs, gedeputeerde (izpildu padomes loceklis), Zēlandes province,

                           —

                              mr. drs. R. A. M. (Rogier) VAN DER SANDE kungs, gedeputeerde (izpildu padomes loceklis), Dienvidholandes province.

         2. pants
   Lēmums stājas spēkā tā pieņemšanas dienā.

      Briselē, 2011. gada 5. decembrī

            Padomes vārdā –

            priekšsēdētājs

         W. PAWLAK

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.


title: 2013/141/ES: Padomes Lēmums ( 2013. gada 18. marts ), ar ko ieceļ Reģionu komitejas locekli un trīs locekļu aizstājējus no Spānijas

text:
               20.3.2013

               LV

               Eiropas Savienības Oficiālais Vēstnesis

               L 77/24

         PADOMES LĒMUMS
   (2013. gada 18. marts),
   ar ko ieceļ Reģionu komitejas locekli un trīs locekļu aizstājējus no Spānijas
   (2013/141/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Spānijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumus 2009/1014/ES (1) un 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Francisco Javier LÓPEZ ÁLVAREZ kunga pilnvaru termiņa beigām ir atbrīvojusies Reģionu komitejas locekļa vieta. Pēc Guillermo ECHENIQUE GONZÁLEZ kunga, Senén FLORENSA I PALAU kunga un Elvira SAINT-GERONS HERRERA kundzes pilnvaru termiņa beigām ir atbrīvojušās trīs Reģionu komitejas locekļu aizstājēju vietas,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejā tiek iecelti:

               a)

               par locekli:

                           —

                              Iñigo URKULLU RENTERIA kungs, Presidente del Gobierno Vasco;

                     un

               b)

               par locekļu aizstājējiem:

                           —

                              María Ángeles ELORZA ZUBIRÍA kundze, Secretaria General de Acción Exterior del Gobierno Vasco,

                           —

                              Roger ALBINYANA I SAIGÍ kungs, Secretario de Asuntos Exteriores, Generalitat de Cataluña,

                           —

                              Maria Sol CALZADO GARCÍA kundze, Secretaria General de Acción Exterior de la Junta de Andalucía.

         2. pants
   Šis lēmums stājas spēkā tā pieņemšanas dienā.

      Briselē, 2013. gada 18. martā

            Padomes vārdā –

            priekšsēdētājs

         S. COVENEY

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.


title: Padomes Lēmums (2016. gada 9. jūnijs), ar ko ieceļ Darba drošības un veselības aizsardzības padomdevējas komitejas locekli un locekļu vietniekus no Rumānijas

text:
               15.6.2016

               LV

               Eiropas Savienības Oficiālais Vēstnesis

               C 214/2

         PADOMES LĒMUMS
   (2016. gada 9. jūnijs),
   ar ko ieceļ Darba drošības un veselības aizsardzības padomdevējas komitejas locekli un locekļu vietniekus no Rumānijas
   (2016/C 214/02)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Lēmumu (2003. gada 22. jūlijs) par Darba drošības un veselības aizsardzības padomdevējas komitejas izveidošanu (1) un jo īpaši tā 3. pantu,
   ņemot vērā kandidātu sarakstu, ko Padomei iesniegušas dalībvalstu valdības,
   tā kā:

               (1)

               Padome ar 2016. gada 24. februāra lēmumu (2) ir iecēlusi amatā Darba drošības un veselības aizsardzības padomdevējas komitejas locekļus un locekļu vietniekus uz laikposmu no 2016. gada 29. februāra līdz 2019. gada 28. februārim.

               (2)

               Rumānijas valdība ir izvirzījusi papildu kandidatūras, lai aizpildītu trīs amata vietas,

         IR PIEŅĒMUSI ŠO LĒMUMU.
   1. pants
   Ar šo par Darba drošības un veselības aizsardzības padomdevējas komitejas locekli un locekļu vietniekiem uz laikposmu, kas beidzas 2019. gada 28. februārī, ieceļ šādas personas:
   DARBA DEVĒJU PĀRSTĀVJI

               Valsts

               Loceklis

               Vietnieki

               Rumānija

                  Daniela SÂRBU kundze

                  Ovidiu NICOLESCU kungs

                  Daniela TĂNASE kundze

         2. pants
   Vēl neizraudzītos locekļus un locekļu vietniekus Padome iecels vēlāk.
   3. pants
   Šis lēmums stājas spēkā tā pieņemšanas dienā.

      Luksemburgā, 2016. gada 9. jūnijā

            Padomes vārdā –

            priekšsēdētājs

         G. A. VAN DER STEUR

      (1)  OV C 218, 13.9.2003., 1. lpp.

      (2)  Padomes Lēmums (2016. gada 24. februāris), ar ko ieceļ Darba drošības un veselības aizsardzības padomdevējas komitejas locekļus un locekļu vietniekus (OV C 79, 1.3.2016., 1. lpp.).


title: Padomes Lēmums ( 2013. gada 15. novembris ), ar ko ieceļ un nomaina Eiropas Profesionālās izglītības attīstības centra valdes locekļus

text:
               21.11.2013

               LV

               Eiropas Savienības Oficiālais Vēstnesis

               C 340/1

         PADOMES LĒMUMS
   (2013. gada 15. novembris),
   ar ko ieceļ un nomaina Eiropas Profesionālās izglītības attīstības centra valdes locekļus
   2013/C 340/01
   EIROPAS SAVIENĪBAS PADOME,
   ņemot vērā Padomes Regulu (EEK) Nr. 337/75 (1975. gada 10. februāris), ar ko izveido Eiropas Profesionālās izglītības attīstības centru, un jo īpaši tās 4. pantu (1),
   ņemot vērā Maltas valdības iesniegto kandidatūru,
   ņemot vērā Komisijas iesniegto kandidatūru darba devēju pārstāvju kategorijā,
   tā kā:

               (1)

               Ar 2012. gada 16. jūlija lēmumu (2) Padome iecēla Eiropas Profesionālās izglītības attīstības centra valdes locekļus uz laikposmu no 2012. gada 18. septembra līdz 2015. gada 17. septembrim.

               (2)

               Centra valdē ir atbrīvojusies Maltas locekļa vieta valdības pārstāvju kategorijā, James Joachim CALLEJA kungam atkāpjoties no amata.

               (3)

               Centra valdē ir atbrīvojusies locekļa vieta darba devēju pārstāvju kategorijā, Jeanelle CATANIA kundzei atkāpjoties no amata.

               (4)

               Minētā centra valdes locekļi būtu jāieceļ uz atlikušo pilnvaru laiku, kas beidzas 2015. gada 17. septembrī,

         IR NOLĒMUSI ŠĀDI.
   Vienīgais pants
   Ar šo turpmāk minētās personas tiek ieceltas par Eiropas Profesionālās izglītības attīstības centra valdes locekļiem uz atlikušo pilnvaru laiku, proti, līdz 2015. gada 17. septembrim:

                  VALDĪBAS PĀRSTĀVJI:

               MALTA

                  Tanya SAMMUT-BONNICI kundze

                  DARBA DEVĒJU ORGANIZĀCIJU PĀRSTĀVJI:

               MALTA

                  John HUBER kungs

                  BusinessEurope

      Briselē, 2013. gada 15. novembrī

            Padomes vārdā –

            priekšsēdētājs

         R. ŠADŽIUS

      (1)  OV L 39, 13.2.1975., 1. lpp.

      (2)  OV C 228, 31.7.2012., 3. lpp.


title: 2009/889/EK: Padomes Lēmums ( 2009. gada 30. novembris ), ar ko piešķir makrofinansiālo palīdzību Gruzijai

text:
               5.12.2009

               LV

               Eiropas Savienības Oficiālais Vēstnesis

               L 320/1

      PADOMES LĒMUMS

   (2009. gada 30. novembris),
   ar ko piešķir makrofinansiālo palīdzību Gruzijai
   (2009/889/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 308. pantu,
   ņemot vērā Komisijas priekšlikumu,
   ņemot vērā Eiropas Parlamenta atzinumu,
   pēc apspriešanās ar Ekonomikas un finanšu komiteju,
   tā kā:

               (1)

               Gruzijas un Eiropas Savienības (ES) attiecību attīstību nosaka Eiropas Kaimiņattiecību politika, un to veicina nesen izveidotā Austrumu partnerība.

               (2)

               2008. gada 1. septembra Eiropadomes ārkārtas sanāksmē apstiprināja ES apņemšanos nostiprināt ES un Gruzijas attiecības pēc bruņotā konflikta 2008. gada augustā, kas norisinājās starp Gruziju un Krieviju.

               (3)

               Gruzijas ekonomikas stabilizāciju un atveseļošanu atbalsta Starptautiskais Valūtas fonds (SVF), izmantojot rezerves vienošanos, ko apstiprināja 2008. gada 15. septembrī.

               (4)

               Līdzekļu devēju konferencē, kas norisinājās 2008. gada 22. oktobrī, starptautiskā kopiena apsolīja atbalstīt Gruzijas ekonomikas atveseļošanu saskaņā ar kopīgo vajadzību novērtējumu, ko veica ANO un Pasaules banka.

               (5)

               Eiropas Kopiena paziņoja, ka laikposmā no 2008. līdz 2010. gadam Gruzijai sniegs palīdzību EUR 500 miljonu apmērā.

               (6)

               Ņemot vērā to, ka no 2009. līdz 2010. gadam aizvien būs aktuāls atlikušais finansējuma iztrūkums maksājumu bilancē, makrofinansiālo palīdzību ietvēra Gruzijai paredzētajā Kopienas paketē.

               (7)

               Lai efektīvi aizsargātu Kopienas finansiālās intereses saistībā ar šo finanšu palīdzību, ir jāparedz, ka Gruzija veic atbilstīgus pasākumus, lai novērstu un apkarotu krāpšanu, korupciju un visus citus pārkāpumus saistībā ar šo palīdzību, kā arī tas, ka Komisija veic pārbaudes un Revīzijas palāta – revīzijas.

               (8)

               Kopienas finansiālās palīdzības izmaksāšana neskar budžeta lēmējinstitūcijas pilnvaras.

               (9)

               Šī palīdzība būtu jāpārvalda Komisijai, apspriežoties ar Ekonomikas un finanšu komiteju.

               (10)

               Līgums šā lēmuma pieņemšanai paredz tikai tās pilnvaras, kas paredzētas 308. pantā,

         IR PIEŅĒMUSI ŠO LĒMUMU.
   1. pants
   1.   Kopiena piešķir Gruzijai finansiālu palīdzību, kuras maksimālais apjoms ir EUR 46 miljoni, lai atbalstītu Gruzijas centienus atveseļot pēckara ekonomiku, ko ietekmējusi arī starptautiskā finanšu krīze, un tādējādi atvieglotu finansiālus ierobežojumus valdības ekonomikas reformas programmas īstenošanā.
   2.   Šo Kopienas finansiālo palīdzību pārvalda Komisija, apspriežoties ar Ekonomikas un finanšu komiteju un saskaņā ar nolīgumiem vai vienošanās dokumentiem, kas noslēgti starp SVF un Gruziju.
   3.   Kopienas finanšu palīdzību dara pieejamu divus gadus, sākot no pirmās dienas pēc 2. panta 1. punktā minētā saprašanās memoranda stāšanās spēkā. Tomēr attiecīgos apstākļos Komisija, apspriedusies ar Ekonomikas un finanšu komiteju, var nolemt pagarināt palīdzības spēkā esības termiņu ne vairāk kā par vienu gadu.
   2. pants
   1.   Pēc apspriešanās ar Ekonomikas un finanšu komiteju Komisija ir pilnvarota vienoties ar Gruzijas iestādēm par ekonomikas politiku un finanšu nosacījumiem saistībā ar Kopienas finansiālo palīdzību, kuri jānosaka saprašanās memorandā un piešķīruma nolīgumā. Nosacījumi ir saskaņā ar nolīgumiem vai vienošanos, kas panākta starp SVF un Gruziju.
   2.   Kopienas finansiālās palīdzības īstenošanas laikā Komisija raugās, lai ar šādu finansiālo palīdzību saistīto Gruzijas finanšu pasākumu, administratīvo procedūru, iekšējās un ārējas kontroles mehānismu darbība būtu pareiza.
   3.   Komisija regulāri pārbauda, vai Gruzijas ekonomikas politika ir saskaņā ar Kopienas palīdzības mērķiem un vai tiek pienācīgi pildīti saskaņotie ekonomikas politikas un finansiālie nosacījumi. Šādi rīkojoties, Komisija cieši sadarbojas ar SVF un Pasaules banku, un, vajadzības gadījumā, ar Ekonomikas un finanšu komiteju.
   3. pants
   1.   Komisija piešķir Kopienas finansiālo palīdzību Gruzijai divās daļās.
   2.   Komisija pieņem lēmumu par maksājumu veikšanu, ja tiek apmierinoši īstenota SVF atbalstītā ekonomikas programma un visi pārējie nosacījumi starp Gruziju un Kopienu saskaņā ar 2. panta 1. punktu. Otrās daļas izmaksu veic ne agrāk kā trīs mēnešus pēc pirmā maksājuma veikšanas.
   3.   Kopienas līdzekļus maksā Gruzijas Centrālajai bankai. Saskaņā ar saprašanās memorandā paredzētajiem noteikumiem, tostarp apstiprinātajām budžeta deficīta vajadzībām, summas atbilstīgo vērtību valsts valūtā var pārskaitīt Gruzijas Valsts kasei kā galīgajam saņēmējam.
   4. pants
   Kopienas finansiālo palīdzību īsteno saskaņā ar Regulu (EK, Euratom) Nr. 1605/2002 (2002. gada 25. jūnijs) par Finanšu regulu, ko piemēro Eiropas Kopienu vispārējam budžetam (1) un tās īstenošanas noteikumiem (2). Konkrēti, saprašanās memorandā un piešķīruma nolīgumā, par ko jāvienojas ar Gruzijas iestādēm, paredz, ka Gruzija veic atbilstīgus pasākumus, lai novērstu un apkarotu krāpšanu, korupciju un citus ar šo palīdzību saistītus pārkāpumus. Tajos paredz arī Komisijas, to skaitā Eiropas Biroja krāpšanas apkarošanai (OLAF), veiktus kontroles pasākumus ar tiesībām veikt pārbaudes un apskates uz vietas, kā arī Revīzijas palātas veiktas revīzijas, kas attiecīgā gadījumā jāveic uz vietas.
   5. pants
   Katru gadu līdz 31. augustam Komisija iesniedz Eiropas Parlamentam un Padomei ziņojumu, kurā ietverts novērtējums par šā lēmuma īstenošanu iepriekšējā gadā. Ziņojumā norāda saistību starp politikas nosacījumiem, kas izklāstīti saprašanās memorandā saskaņā ar 2. panta 1. punktu, Gruzijas faktisko ekonomisko un fiskālo situāciju un Komisijas lēmumu izmaksāt palīdzības daļas.
   6. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2009. gada 30. novembrī

            Padomes vārdā –

            priekšsēdētāja

         B. ASK

      (1)  OV L 248, 16.9.2002., 1. lpp.

      (2)  Komisijas Regula (EK, Euratom) Nr. 2342/2002 (OV L 357, 31.12.2002., 1. lpp.).